Bečejcima dva pehara\n18/10/2018 15/10/2018 Elvira Spajić džudo, džudo klub mladost, džudo klub mladost bečej\nDžudo klub Mladost iz Bečeja je u subotu 6. oktobra u hali USKAO „Đorđe Predin – Badža“ uspešno organizovao tradicionalni 21. Međunarodni i 11. Memorijalni džudo turnir „Željko Nikolić“ za poletarce, mlađe pionire i kadete, na kojem je učestvovalo 223 takmičara iz 33 kluba iz Mađarske, Bosne i Hercegovine, Crne Gore i Srbije.\nDomaći takmičari su bili veoma dobri na svom „terenu“ pa su zlatne medalje osvojili kadet Aleksandar Stojkov, u kategoriji do 90 kilograma, kao i mlađi pioniri Suzana Joksimović, u kategoriji do 36 kilograma i Dario Mušćet, u kategoriji do 55 kilograma. Srebrne medalje su pripale mlađim pionirima Anđeli Prodanov, u kategoriji +56 kilograma, Luki Šijačkom, u kategoriji do 50 kilograma, Marčelu Berčeku, u kategoriji do 66 kilograma i Leonu Benkoviču, u kategoriji +66 kilograma. Bronzane medalje su takođe osvojene u konkurenciji mlaćih pionira, a poneli su ih Una Ivanišević, u kategoriji do 52 kilograma i Miroslav Stojanović, u kategoriji do 42 kilograma.\nMlađi pioniri našeg kluba su bili zaista na visini zadatka pa su im zasluženo pripala dva pehara za najbolje ekipe u konkurencijama mlađih pionirki, koje su osvojile 15 poena i mlađih pionira koji su ukupno osvojili 25 poena.\nNajuspešnija ekipa u konkurenciji poletarki bila je Slavija iz Novog Sada sa ukupno 19 poena, dok su kod poletaraca najbolji bili takmičari Jugovića iz Kaća (17), Džudistkinje Bambija iz Požarevca su bile najuspešnije u konkurenciji kadetkinja, dok su takmičari Slavije bili najbolji u konkurenciji kadeta.\nSveukupni pobednik u svim uzrasnim kategorijama bio je Džudo klub Slavija iz Novog Sada.\nMemorijal „Željko Nikolić“ osvojio je Luka Kovačević iz Džudo kluba Cement iz Beočina. On je u konkurenciji mlađih pionira, u kategoriji +66 kilograma, u kojoj se inače svojevremeno i takmičio Željko Nikolić, u finalnom meču savladao Leona Benkoviča iz bečejske Mladosti, pa mu je zasluženo pripao pobednički pehar i nagrada od 100 evra, koju je i ove godine porodica Nikolić namenila pobedniku ovog Memorijala.\nTokom svečanog otvaranja ovog izuzetnog sportskog događaja prisutnima se obratio Dejan Kapriš, predsednik Saveza sportova opštine Bečej poželevši svim učesnicima sportsku sreću i kvalitetno takmičenje. Gosti bečejskog kluba toga dana bile su legende i velika imena srpskog džudoa Pavle Bajčetić i Prof. dr Slavko Obadov, a svečanu ceremoniju otvaranja ovog turnira ulepšale su planice Plesnog kluba „Maks Dens“ iz Bečeja svojim dobro poznatim izvedbama.\nIako je ove godine u Bečeju bilo manje takmičara nego ranije može se slobodno reći da je bečejski džudo klub po ko zna koji put položio ispit kada je u pitanju organizacija velikih sportskih događaja. Ljubitelji džudoa su mogli samo da uživaju u nastupima mladih takmičara i prikazanom kvalitetu koji je i ove godine krasio turnir u Bečeju.


Sednica Štaba za vanredne situacije opštine Negotin | Za media\nSednica Štaba za vanredne situacije opštine Negotin\nZbog prognoze porasta nivoa vode i procene ugroženih delova teritorije opštine Negotin, posebno u MZ Radujevac (ulica Dunavski kej), nasipa Srbovo-Kosno grlo i železničke stanice u Prahovu, održana je vanredna sednica Štaba za vanredne situacije opštine Negotin.\nPredsednik opštine Negotin, Jovan Milovanović, komandir, Miodrag Marković, šef odseka za preventivu odeljenja za vanredne situacije u Boru i Zoran Trailović, načelnik Štaba za vanredne situacije opštine Negotin, upoznali su prisutne sa trenutnom situacijom na terenu, kao i sa preduzetim merama na zaštiti i ojačavanju odbrambenog bedema u cilju zaštite priobalnog dela sela Radujevca. Članovi štaba su upoznati i sa merama preduzetim na Kosnom grlu i kod Železničke stanice u Prahovo pristaništu.\nNa osnovu podnetih izveštaja o aktuelnoj situaciji na terenu, Opštinski štab za vanredne situacije je doneo naredbu da se angažuje neophodna mehanizacija Vodoprivredno-hidrograđevinskog preduzeća, JKP „Badnjevo“, PD „Đerdap“, AD „ Đerdap usluge“ i Stanković BMB.\nRadi preduzimanja mera zaštite i spasavanja stanovništva, naloženo je i stalno praćenje situacije na reci Timok, i eventualnog porasta vodostaja na ovoj reci i ugroženosti mesnih zajednica i puteva.\nŠtab za vanredne situacije doneo je naredbu i za angažovanje neophodnog ljudstva, snaga policije, sektora za vanredne situacije, javnih komunalnih preduzeća i meštana.\nTokom trajanja vanredne situacije Štab će biti u stalnom zasedanju, a članovi štaba organizovaće rad službi iz delatnosti koje obavljaju.\nPo završetku sednice Štaba, pristupilo se trasiranju i nasipavanju puta ka Kosnom grlu i radovima na ojačanju bedema kod Kosnog grla.\nObeleženo 30 godina Hidroelektrane "Đerdap 2" (VIDEO)\nSvečanom akademijom u Negotinu obeleženo je trideset godina Hidroelektrane „Đerdap 2“ . U ovoj Hidroelektrani do sada...Više


Završen prvi online hackathon u BiH – 39 rješenja za borbu protiv korone! – Novosti Plus\nNAUKA I TEHNOLOGIJA Poslednje vijesti ZANIMLJIVO\nZavršen prvi online hackathon u BiH – 39 rješenja za borbu protiv korone!\nHack&Solve, prvi online hackathon u Bosni i Hercegovini, u organizaciji kompanije Prointer ITSS, završen je sinoć u ponoć. Učesnici iz čitave BiH poslali su 39 idejnih rješenja koja bi mogla pomoći u borbi protiv COVID-a 19 i ublažavanju posljedica na mnogobrojne aspekte društva.\nPetočlani žiri koji čine IT, marketinški i stručnjaci iz oblasti medicine, imaće pune ruke posla da do 22. aprila proglase pobjednike, a prva tri mjesta biće nagrađena. Rješenja su se tražila u kategorijama opšta informisanost i mentalno zdravlje, sekundarni uticaj na društvo i privredu, edukacija na sva tri nivoa obrazovanja te očuvanje zdravlja i sigurnosti zdravstvenih radnika.\n“Veoma smo zadovoljni odzivom, jer se pokazalo da je ovo bio originalan i jednostavan način da u borbu protiv koronavirusa uključimo širu zajednicu. Stiglo nam je mnoštvo inovativnih i primjenjivih rješenja iz polja informacionih tehnologija i biće teško odlučiti ko je najbolji”, poručuju iz Prointera. Takođe kažu da će rješenja koja budu proglašena najboljim biti implementirana, a pobjednici će dobiti nagrade u iznosu od 1.500, 1.000 i 500 KM.\nPrvi online hackathon u BiH realizovan je u saradnji sa Komorom doktora medicine Republike Srpske.\n← RADOJIČIĆ: MJERE ĆE BITI PRODUŽENE DO 27. APRILA\nHOROSKOP – Ponedjeljak 13. april →\nVAŽNO: Odlučeno da budu zatvorene sve škole i visokoškolske ustanove u Srpskoj do 30. marta.\n10 Marta, 2020 10 Marta, 2020 Dragana Morača\t0\nŠKOLA ZA TRUDNICE “RADOSNICA”\n23 Aprila, 2018 novostiplus\t0


Neće biti izbora u 2013-oj - iKragujevac\nponedeljak, 31 decembar 2012 14:24\nPremijer Ivica Dačić izjavio je da izbora u Novoj 2013. godini neće biti i da oni koji u to veruju "u stvari veruju u Deda Mraza".\n"Izbora u Novoj godini neće biti! Ne zato što ih ja neću ili zato što ti izbori ne odgovaraju meni ili mojoj partiji, već zato što ne bi odgovarali Srbiji", rekao je Dačić.\nPrema njegovim rečima, vanredni izbori bi za Srbiju značili još jednu ekonomski i reformski izgubljenu godinu i predstavljali veoma loš signal i za strane investitore.\n"Zato i kažem, oni koji veruju da će u 2013. biti novih izbora u stvari veruju u Deda Mraza", kaže premijer.\nNa pitanje da li čvrsto verujete da novih izbora neće biti, pošto naprednjacima i njihovom lideru Aleksandru Vučiću raste rejting, Dačić kaže da se u politici nikad ne zna i nikad ne treba reći nikad.\n"Ali već sam vam rekao, ne vidim nijedan razlog da bilo ko, pa i Vucić ide na vanredne izbore. Uostalom, samo da vas podsetim, u proleće 2012. godine ja sam i Tadiću lepo govorio da ne raspisuje vanredne predsedničke izbore. Nije me poslušao", dodao je premijer.\nOn je istakao da u njegovoj saradnji sa Vučićem "nema problema".\n"Mi funkcionišemo odlično. Nikad nisam rekao da se volimo, ali saradjujemo na najbolji mogući način. Sto puta sam to rekao i sto puta me isto pitate... Pa da poštoji bilo kakav problem, zar mislite da neka svadja ne bi procurila u javnost za ovih šest meseci nove vlade?" rekao je Dačić.\nUpitan da li strahuje od afera u kojima bi "glavni junaci" bili funkcioneri SPS-a, on je rekao: "Ne. Apsolutno ne".\n"Niko nije zaštićen. Baš niko. Valjda posle hapšenja Miroslava Miškovića niko normalan ne može da poveruje da u Srbiji ima zaštićenih", istakao je premijer.\nNa pitanje o Dušanu Bajatoviću, direktoru Srbijagasa, Dačić je odbacio insinuaciju da nekoga štiti.\n"Ni Bajatović, ni bilo ko drugi nije iznad zakona. Svi koji su kršili zakon moraće da odgovaraju. Samo, mislim da svi vi novinari grešite dušu u vezi sa Bajtovićem", dodao je premijer.


Nova odlaganja međupartijskog dijaloga, početak tek u drugoj polovini marta? - European Western Balkans\nPredsednik Narodne Skupštine Ivica Dačić; Foto: FoNet\nBEOGRAD – Ni nakon osam meseci od izbora u junu 2020. nije poznato kako će izgledati dijalog između vlasti i opozicije o izbornim uslovima, za čiju organizaciju je, osim Evropskog parlamenta, zadužen i predsednik Narodne skupštine Ivica Dačić. Kako EWB saznaje iz izvora u Briselu, kontakti između EP i Skupštine su redovni, ali i dalje nema konkretnog roka za početak dijaloga.\nIzvestilac za Srbiju Vladimir Bilčik sinoć je izjavio za RTS da se nastavak međustranačkog dijaloga očekuje prvog marta, a tu informaciju potvrdio je i predsednik Skupštine Ivica Dačić.\nMeđutim, kako je Dačić istakao, prvog marta bi trebalo da se održi samo sastanak njega i evropskih posrednika, ne i političkih partija. To je u suprotnosti sa brojnim izjavama predsednika Narodne skupštine od ranije, u kojima je najavljeno da će pregovori vlasti i opozicije o izbornim uslovima započeti prvog marta.\n„Dakle, ne učestvuju druge političke stranke. Samo je reč o našem video-razgovoru. Oni to smatraju na neki način početkom tih aktivnosti i međupartijskog dijaloga“, rekao je Dačić i najavio da bi sastanci sa strankama trebalo da počnu tek u drugoj polovini marta.\nStiče se utisak da je na delu još jedno odlaganje suštinskog početka međustranačkog dijaloga vlasti i opozicije. Uzimajući u obzir da od decembra, kada je pitanje početka dijaloga pokrenuto, do danas mnogo stvari u vezi sa dijalogom još uvek nije poznato, postavlja se pitanje da li je postizanje smislenog dogovora vlasti i opozicije, ali i njegovo implementiranje uopšte moguće.\nOdmah nakon izbora znalo se da će pregovori morati da se nastave, a potvrdu o neodrživosti parlamenta bez opozicije građani su dobili u oktobru 2020, kada je najavljeno da će Vlada biti „oročena“. Međutim, iako je i prva faza dijaloga vlasti i opozicije otpočela, po oceni većine učesnika, previše blizu prvobitnog izbornog datuma, i ovog puta se čini da se na dijalog čeka mnogo duže nego što bi trebalo, i to nakon što su evropski posrednici pre više nedelja potvrdili da su spremni za nastavak.\nPrva prepreka početku dijaloga bilo je neopravdano dugo formiranje Vlade i osposobljavanje Skupštine, što je neophodno za početak dijaloga sa Evropskim parlamentom. I pored toga što su rezultati izbora vladajućim partijama omogućili i više nego komotnu većinu, na izbor vlade i predsednika skupštine čekalo se gotovo četiri meseca.\nKonačno, kada je sastav skupštine formiran, oni koji su očekivali optimistične signale bili su razočarani. Predsednik Skupštine Ivica Dačić prvo je izjavio da Skupština ima svoje prioritete, a zatim da onlajn komunikacije nije primerena za ovu temu, što je od strane opozicionih lidera tumačilo kao pokušaj odlaganja početka dijaloga.\nOdlaganje telefonskog razgovora Dačića i Mekalistera\nPrema predviđenoj proceduri, nastavak međustranačkog dijaloga nije moguć bez preliminarnih dogovora predsedavajućeg Odborom za spoljne poslove EP (AFET) Dejvidom Mekalistera i predsednika Narodne Skupštine Ivice Dačića.\nKako je to Dačić u decembru najavljivao, ovaj razgovor trebalo je telefonskim putem da se obavi odmah nakon Božića, posle čega će biti poznati detalji o najvažnijim pitanjima za predstojeći međustranački dijalog.\nIpak, kako je naš portal saznao iz Brisela, umesto razgovora o dnevnom redu, učesnicima i rokovima dijaloga, Dačić je u svom prvom razgovoru sa Mekalisterom prvenstveno insistirao na izuzeću Tanje Fajon, zbog nezadovoljstva njenim učešćem u prethodnom krugu razgovora. Deo javnosti je ovo insistiranje protumačio samo kao izgovor da se što više odloži početak dijaloga.\nDa su ovi zahtevi postojali, kasnije je potvrdila i Fajon, rekavši da je to neprihvatljivo za Brisel jer Evropska unija ima jasna interna pravila o predstavljanju.\nNakon ove izjave, telefonski razogovor Dačića i Mekalistera planiran za 27. januar naglo je odložen za nedelju dana.\nDrugi razgovor Dačića i Mekalistera, najavljen za „odmah nakon Božiča“, konačno je održan 3. februara. Dačić je neposredno nakon sastanka izjavio da su „neke stvari razbistrile“, te da je Skupština Srbije spremna da se sa dijalogom počne već 1. marta.\nVeć nakon nekoliko dana Dačić izjavio da bi predlaže prvi mart ipak samo kao datum za prvu razmenu mišljenja koja sa Dejvidom Mekalisterom, jer osim saglasnosti da se dijalog nastavi, ponovo ništa drugo nije dogovoreno.\nDa je nastavak međustranačkog dijaloga od velikog značaja za Evropsku uniju poručuju iz svih njenih institucija. Iz Evropskog parlamenta, koji posreduje u ovom dijalogu, poručuju da su potpuno spremni za nastavak dijaloga. Tokom januara, više ovakvih poruka stiglo je od poslanika Vladimira Bilčika i Tanje Fajon, koji posreduju u ovom dijalogu.\nU jednom od svojih obraćanja, Bilčik je ponovio da je Evropski parlament spreman da razgovara o specifičnim koracima, dodajući da poslanici EP čekaju da lideri Skupštine odluče o nastavku dijaloga.\nKako je EWB ove nedelje saznao od izvora u Briselu, tehničke grupe za pripremu dijaloga u Evropskom parlamentu u stalnim su kontaktima sa kolegama iz Srbije, ali za početak dijaloga i dalje nema nikakvog određenog roka. To znači da srpska strana, na koju se čeka, može i dalje da nastavi da odlaže dijalog.\nOpozicija koja nema zamerke o izbornim uslovima postala važna za početak pregovora\nPriprema nove runde dijaloga u Srbiji odvija se u atmosferi u kojoj je gotovo izvesno da za stolom neće biti sve partije. Dijalogu uz posredovanje Evropske unije protive se lideri evroskeptičnih desničarskih partija, poput Srpske radikalne stranke (SRS), Demokratske stranke Srbije i Pokreta za obnovu srpske kraljevine (DSS – POKS), dok su rezervisanost prema dijalogu uz posredovanje EU izrazili i „Zavetnici“ i Srpski patriotski savez Aleksandra Šapića.\nOno što upada u oči jeste da su ove stranke učestvovale na izborima u junu i da uglavnom nisu imale nikakve zamerke na izborne uslove. Mnoge od njih nisu ni učestvovale u prvoj fazi dijaloga 2019.\nJedino je Demokratska stranka Srbije formalno podržala zajedničke dokumente opozicije o izbornim uslovima, najpre u vreme protesta „1 od 5 miliona“, a potom platformu oko Socijaldemokratske i Nove strnake. Za razliku od opozicije koja je izbore bojkotovala, međutim, ni DSS nije bila glasna u kritici izbornih uslova.\nLider ove partije Miloš Jovanović u međuvremenu je apelovao na vlast u Srbiji da se donese odluka da međustranački dijalog bude bez stranog posredovanja.\nOn je za TV Prva u januaru izjavio da neće učestvovati u dijalogu ukoliko ga budu vodili stranci jer „prljav veš ne treba iznositi iz kuće“.\n„Makar se ne voleli, makar se na dijalogu uhvatili za gušu, naša je dužnost zbog države koja postoji vekovima, zbog dostojanstva, da imamo odgovornost i da sednemo za sto i razgovaramo između sebe“, rekao je tada Jovanović.\nUbrzo nakon toga, početkom februara, predsednik Skupštine Dačić je prvi put ideju o „drugom koloseku“ dijaloga, bez posredovanja EU, a to su kao temu preuzeli provladini mediji.\nDačić za dnevni list Politika rekao je da očigledno postoje stranke koje ne žele da učestvuju u dijalogu uz prisustvo posrednika iz EU, što znači da bi trebalo da postoji druga platforma za diskusiju sa takvim partijama. Od tada postoji zabrinutost da je ideja o „drugom koloseku“ još jedan od pokušaja odlaganja dijaloga i minimiziranja njegovog značaja.\nNakon objavljivanja dve platforme opozicije za dijalog sa vlašću i u iščekivanju daljih koraka u organizaciji dijaloga 1. marta, očekuje se da će se proces narednih nedelja ipak ubrzati. Uprkos tome, i dalje je neizvesno da li će tempo biti dovoljno brz da se postigne bilo kakav prihvatljiv dogovor i ostane vremena za njegovu primenu.\nVukašin Živković 02. 10. 2020.


Lider najuticajnijeg opozicionog saveza (DSK) Isa Mustafa pozvao je na sastanak lidere najuticajnijih albanskih političkih partija, osim DPK Kadrija Veseljija, da bi saopštio da će taj savez izaći samostalno na predstojeće vanredne parlamentarne izbore.\nVeseljijeva DPK, koju je nasledio od aktuelnog predsednika Kosova Hašima Tačija i koja je okosnica odlazeće vladajuće koalicije, u prethodnom mandatu je bila u vlasti sa DSK, kada je Isa Mustafa bio premijer.\nPrema pisanju prištinskog Ekspresa, Mustafa je na sastanak pozvao lidere Alijanse za budućnost Kosova Ramuša Haradinaja, Nisme Fatmira Ljimaja i Socijaldemokratske partije Špend Ahmetija, koji je ujedno i gradonačelnik Prištine.\nEkspres piše da je sastanak lidera albanskih partija, osim DPK, Mustafa sazvao da bi im saopštio da će DSK na predstojeće vanredne parlamentarne izaći samostalno.\nDatum održavanja vanrednih parlamentarnih izbora na Kosovu još nije utvrđen, a vanredna sednica na kojoj se očekuje raspuštanje parlamenta zakazana je za četvrtak, 22. avgusta.\n07.08.2020 Lečenje korone u srpskim sredinama: Bolnice uglavnom ćute, a i građani (490)\n07.08.2020 „Postoji mogućnost obaranja vlade“ (243)


Vlada FBiH: Deset miliona maraka za uvezivanje radnog staža u FBiH – Haber.ba\nVlada Federacije BiH usvojila je dva programa utroška sredstava utvrđenih ovogodišnjim federalnim proračunom Federalnom ministarstvu energije, rudarstva i industrije, a namijenjenih kao subvencije poduzećima za uvezivanje radnog staža radnicima koji su stekli uslove za mirovinu, ali im nisu uplaćeni doprinosi za MIO.\nPrvi program vrijedan milion maraka odnosi se na subvencije privatnim poduzećima i poduzetnicima. Grant sredstva bit će dodjeljivana poduzećima iz oblasti metalne, elektro, automobilske, drvne, papirne i grafičke, zatim industrije građevinskog materijala, proizvodnje tekstila, kože i obuće, kao i hemijske i industrije gume i plastike, saopšteno je iz Ureda za odnose s javnošću Vlade FBiH.\nUsvojen je i Program subvencija javnim poduzećima za uvezivanje radnog staža u iznosu od 9 milion maraka.\nPri izboru korisnika sredstava, ukoliko ne bude dovoljno sredstava, kriteriji će biti broj zaposlenih koji će biti umirovljeni te ravnomjerna teritorijalna zastupljenost, saopštili su iz Vlade FBiH, prenosi “Fena”.\nTeme:FBiH, izdvojeno, radni staž, uvezivanje, Vlada FBiH


Hiljade Belgijanaca na protestima zbog pojačanih kovid restrikcija | Kosova.info\nDom|Najnovije|Hiljade Belgijanaca na protestima zbog pojačanih kovid restrikcija\nHiljade demonstranata izašlo je danas na ulice u centru Brisela da ponovo izraze nezadovoljstvo protiv pojačanih kovid restrikcija koje je uvela belgijska vlada da se suprotstavi skoku broja infekcija i pojavi novog, zabrinjavajućeg omicron soja virusa.\nNa ulicama je raspoređen veliki broj policajaca u očekivanju demonstracija, pošto je na ranija dva protesta bilo i nasilja, uhapšenih i povrijeđenih ljudi.\nDemonstranti, od kojih su neki nosili transparente “Slobodna zona”, “Dobio sam svoju fer dozu” i “Dosta je, dosta”, protestuju zbog snažnih preporuka vlade stanovništvu da se vakciniše, uključujući tu i zdravstvene radnike koji će od 1. januara imati tromjesečni rok da se vakcinišu protiv koronavirusa ili rizikuju da izgube radna mjesta.\nEvropska komisija se danas dogovorila s kompanijama Fajzer/Biontek da ubrzaju isporuku vakcina počevši od narednih nedjelja.\nKompanije će isporučiti dodatnih 20 miliona doza od januara do marta zemljama članicama EU.\nProtesti u Belgiji održavaju se dan poslije demonstracija u drugim glavnim gradovima, uključujući Pariz i London.\nZemlje širom Evrope ponovo su počele da uvode strože mjere da zaustave najnoviji talas infekcija bolesti COVID-19 podstaknut novim, vrlo prenosivim sojem omicron. Holandija predvodi uvođenjem lockdowna na cijeloj teritoriji.\nSvjetska zdravstvena organizacija objavila je ove sedmice da je omicron soj koronavirusa zabilježen u 89 zemalja, i da se broj slučajeva zaraze virusom korona s ovim sojem udvostručuje na svakih dan i po do tri dana.\nPotpredsjednik Svjetskog jevrejskog kongresa: Besramno negiranje genocida


Novosti\tDjeca u Novom Gradu kroz igru uče o saobraćajnim propisima\nPetak, 18 Septembar 2015 10:12\tKlikova: 199\tNovosti\tNOVI GRAD - Učenici osnovnih škola novogradske i opštine Krupa na Uni od danas (16. septembar) do nedjelje 20. septembra imaju priliku da o saobraćajnim propisima uče na poligonu Auto-moto saveza Republike Srpske postavljenom na terenu kod Osnovne škole "Vuk Karadžić" u Novom Gradu.\nGeneralni sekretar Auto-moto saveza Republike Srpske Ranko Babić rekao je da je riječ o jednoj od brojnih aktivnosti organizovanih u saradnji sa Ministarstvom saobraćaja i veza Srpske, Ministarstvom prosvjete i kulture, Agencijom za bezbjednost saobraćaja Republike Srpske, te lokalnim zajednicama i auto-moto društvima.\nMalešević: Učenici ugroženi zbog nepažnje vozača\nSrijeda, 16 Septembar 2015 07:19\tKlikova: 191\tNovosti\tGRADIŠKA - Ministar prosvjete i kulture Republike Srpske Dane Malešević, direktor Agencije za bezbjednost saobraćaja Milija Radović i generalni sekretar Auto-moto saveza Srpske Ranko Babić posjetili su danas Osnovnu školu "Kozarska djeca" u Kruškiku, u opštini Gradiška, u okviru akcije "Vozači škola je za nas, oprez je za vas".\nUčenici su imali priliku da pogledaju prezentacije o bezbjednom učešću djece u saobraćaju, a Malešević, Radović i Babić su im podijelili majice, svjetloodbojne predmete, rasporede časova i edukativne letke.\nOsnovcima u Bratuncu podijeljeni bukvari i drugi saobraćajno-obrazovni materijali\nUtorak, 08 Septembar 2015 13:12\tKlikova: 269\tNovosti\tBRATUNAC - Ministar saobraćaja i veza Republike Srpske Neđo Trninić rekao je da je cilj kampanje "Vozači, škola je za nas, oprez je za vas" da doprinese da se najmlađi učenici edukuju za pravilno učešće u saobraćaju, ali i da ukaže vozačima na djecu na putevima i obavezu poštovanja saobraćajnih propisa.\nTrninić je danas posjetio Osnovnu školu "Branko Radičević" u Bratuncu, gdje je sa generalnim sekretarom Auto-moto saveza Rankom Babićem i direktorom Agencije za bezbjednost saobraćaja Republike Srpske Milijom Radovićem promovisao ovu preventivnu kampanju.\n«12345678910»Kraj\tAkcije AMS RSStanje na putevimaAuto karta BiHMagazin AMS RSDaljinarVrijemeUčlanite se u AMS RSVideo & AudioForum AMS RSKontaktiKorisni linkovi\tLogin Forma\nTrenutno aktivnih Gostiju: 7 Readmore


Broj nestalih u najsmrtonosnijem požaru u istoriji američke savezne države Kalifornije smanjen je na 25, izjavili su zvaničnici.\nPrema podacima policijske kancelarije oblasti Bati, u požaru "Kamp" poginulo je 88 ljudi. Pre dve sedmice, 1.300 ljudi vodilo se kao nestalo u požaru, a juče je saopšteno da je 49 osoba nestalo.\nPožar "Kemp" izbio je 8. novembra i uništio je gradić Paradajs. Više hiljada ljudi moralo je da beži pred vatrenom stihijom.\nIstraga još traje o uzroku požara, ali elektrokompanija "PGE" je na lokaciji nedaleko od izbijanja vatre prijavila probleme sa opremom.\nVANREDNA SITUACIJA ŠIROM KALIFORNIJE Zbog šumskih požara evakuisano skoro 200.000 ljudi


FIFA pokrenula postupke protiv Džake, Šaćirija i selektora Srbije | BNN\nZbog načina proslave gola i izjava nakon utakmice\nFIFA je objavila da je pokrenula postupke protiv reprezentativaca Švicarske Granita Džake i Đerdana Šaćirija, kao i selektora Srbije Mladena Krstajića.\nU saopćenju FIFA-e se navodi da je slučaj pokrenut pred Disciplinskom komisijom zbog načina proslave golova dvojice fudbalera u utakmici protiv Srbije.\n“Disciplinska komisija je otvorila postupke protiv švicarskih fudbalera Granita Džake i Đerdana Šaćirija, što je učinjeno zbog uznemiravanja navijača i pokazivanja političkih i uvredljivih poruka navijačima Srbije. Otvoren je i disciplinski postupak protiv FSS, zbog uvredljivih i političkih poruka navijača. Takođe, preliminarna istraga je pokrenuta i protiv selektora Srbije zbog izjava poslije utakmice između Švicarske i Srbije”, navodi se.\nŠvicarski mediji navode da je Fudbalska asocijacija Švajcarske najavila da FIFA neće učiniti ništa, navodeći da je ”sve bilo spontano, normalno i bez problema”.\nUz Šaćirija i Džaku, simbol albanskog dvoglavog orla je pokazao i kapiten reprezentacije Švajcarske Stefan Lihštajner, ali, bar za sada, on nije dio istrage Disciplinske komisije FIFA.\n“Bili smo pod velikim pritiskom, ovo nije laka utakmica za nas. Imamo mnogo Albanaca u timu, a postoji velika historija sukoba Srbije i Albanije. Ovo je, sa mentalnog aspekta, bila veoma teška utakmica za njih“, tim rečima je kapiten branio poteze svojih saigrača.\nPodsjetimo, potpredsjednik FSS Savo Milošević i generalni sekretar Saveza Jovan Šurbatović su ranije potvrdili da će uložiti žalbu FIFA zbog tendencioznog suđenja njemačkog sudije Feliksa Briha, ali i provokacija albanskih fudbalera i navijača na meču sa Švicarskom u Kalinjingradu u kojem je Srbija poražena.


Havarija: Beograd danas i sutra bez vode\nPolovina prestoničkih naselja jutros od sedam do sutra ujutro u sedam sati neće imati vode, a u ostalim delovima grada može doći do povremenih prekida u snabdevanju. Zbog havarije koja se juče dogodila u proizvodnom pogonu „Makiš“, pola Beograda… »\nStudio B: Pojedini delovi grada bez vode TanjugTelegraf: Pola Beograda danas bez vode: Evo i koji delovi tačno!\nNema ko da izda proteze\nDom zdravlja na Paliluli trenutno radi bez dečjeg ortodonta. Dva lekara na bolovanju, dva na godišnjem odmoru. GODIŠNjI odmori i bolovanja odložili su podizanje proteza u DZ "Dr Milutin Ivković" na Paliluli do 27. juna!? Roditelji, koji su se… »\nNedelja Holandije u Beogradu\nLjubitelji holandske tradicije i kulture od 27. juna do 2. jula, u okviru manifestacije „Nedelja Holandije u Beogradu” uživaće u hrani, filmovima, muzici, vožnji biciklom... Holandsko-srpske susrete koji se organizuju povodom završetka… »


STRUČNI DIREKTORI NEOPHODNI ZA JAČANjE SREDNjOŠKOLSKOG OBRAZOVANjA | Teslić Online\nARHIVA/ VLADA RS\nTESLIĆ, 2. MARTA /SRNA/ – Predsjednik Udruženja direktora srednjih škola Republike Srpske Spasoje Vasiljević rekao je da su stručni direktori neophodni za jačanje obrazovnog kapaciteta srednjoškolskog obrazovanja.\n“Škola se može opremiti raznim tehnologijama i modernim nastavnim sredstvima, ali je rukovođenje i upravljanje školama ključni segment za jačanje obrazovnog kapaciteta, kojem su potrebni stručni direktori”, rekao je Vasiljević u Tesliću tokom održavanja seminara za direktore osnovnih i srednjih škola Republike Srpske.\nOn je istakao da stručno usavršavanje direktora ima za cilj jačanje stručne kompetencije, jer je to jedini siguran put ka podizanju kvaliteta upravljanja i rukovođenja školama u Republici Srpskoj.\nDirektor Republičkog pedagoškog zavoda Predrag Damjanović zadovoljan je odzivom na seminaru, kojem prisustvuje oko 260 direktora.\nOn je naveo da su teme na dvodnevnom seminaru o komunikacionim vještinama, pedagoškom radu, te izboru kadrova.\nDanašnjem seminaru prisustvuje i ministar prosvjete i kulture Republike Srpske Dane Malešević.\nDvodnevni seminar za direktore osnovnih i srednjih škola organizuju Ministarstvo prosvjete i kulture Republike Srpske i Republički pedagoški zavod u saradnji sa Udruženjem direktora srednjih škola Srpske.\nPrevious: ”NEZABILJEŽEN INCIDENT PREKINUO PRIJATELJSKI MEČ”\nNext: Proleterove muke s povredama\nMljekari i ratari u RS imaju veću podršku vlasti – U FBiH veće subvencije samo za stočarsku proizvodnju\nTESLIĆ – Prva ovnovijada u selu Bežlja\nTESLIĆ – Požar prouzrokovao ljudski faktor\nBill Murray posuđuje glas medvjedu Baloou u ”The Jungle Book”\nDžihadista koji odsjeca glavu tvrdi da radi isto što i OVK


Na javnom nadmetanju prodata je fabrika elektrotermičkih proizvoda za 98 miliona dinara kompaniji „Nelt“ iz Dobanovaca, dok je fabrika „SVO-TVO“ prodata kompaniji „MALBEX WBI“ iz Beograda za 13 i po miliona dinara.\nOvoga puta nije bilo zainteresovanih kupaca za rudnike „Brezak“, „Milićevci“, „Koviljača“ i „Zlatibor“, čija je cena bila objedinjena na 550 miliona dinara. Da li ovo, praktično, znači da će radnici pranjanskog „Brezaka“ ostati bez, pojedini, i 25 neisplaćenih ličnih dohodaka, a mnogi pojedinci i bez godina uplaćenog radnog staža?\n- Mi smo poslovali u sklopu „Magnohroma“, pa sada očekujemo da se iz celokupne mase, ma šta bilo prodato, i nama isplate dugovanja prema nama, što su nam i advokati rekli. Smatramo da novca ima dovoljno, a dalja prodaja nije naš problem - govori bivši rukovodilac, a sada penzioner „Brezaka“, Radoš Kojović.\nBilo kako bilo, ni najnovija dešavanja oko kraljevačkog, nekadašnjeg, giganta ni najmanje nisu razjasnila situaciju oko pranjanskog rudnika koji je decenijama poslovao u okviru njega, a pogotovu nisu jasna pitanja oko ponovnog otvaranja procesa proizvodnje, potopljenih jama, raznete opreme...


Stručno usavršavanje trenera bilo je i ostaje primarni zadatak UKTS, kao što je članarina jedan od nezaobilaznih elemenata pripadnosti Udruženju. Nesporno je i to da je dobar broj trenera, na razne načine izbegavao obe pomenute obaveze, do te mere, da se to odražavalo na regularnost takmičenja, naročito u mlađim kategorijama. Primenom Zakona o sportu, normativnih akata UKTS i prirodno izvanrednom saradnjom sa organima KSS, pre svih Dejanom Tomaševićem, potpredsednikom za takmičenja, u novu sezonu se mora ući uz poštovanje svih normativa, a zašto ne i moralnih normi. U prethodnoj najavi Trenerskih dana, pored ostalog, obavestili smo vas o činjenici da se bela licenca i voljom Zakona o sportu – definitivno ukida.\nTrenerski dani su tradicionalno vezani datumom i lokacijski za završni turnir kadetskog ili juniorskog prvenstva. Definitivno, Seminar TRENERSKI DANI biće održan 3. maja, sa početkom od 10 časova u Sportskoj hali Basket siti, na Čukaričkoj padini i završava se, tog dana, prisustvom finalnoj utakmici Kadetskog prvenstva Srbije.\nPrisustvo obaveznim Trenerskim danima podrazumeva sledeće:\nIzmirenu godišnju članarinu za 2015. godinu u iznosu od 3.000,00 dinara.\nDokaz o uplatiuvažavaće se, zaključno sa 29. aprilom o.g.\nZa one koji vode klub i takmiče se, za narednu sezonu, dodatnih 5.000,00 dinara.\nZbog finansijske situacije u kojij se Udruženje nalazi i činjenice da se izbegava povećanje članarine, koja nije menjana više od deset godine, ne postoji mogućnost plaćanja članarine u ratama.\nOni treneri mlađih kategorija, koji ne budu prisutni na obaveznim Trenerskim danima, a da bi mogli da overe licencu i vode svoju ekipu, moraće da urade Seminarski rad, koji će ocenjivati kompetentna komisija UKTS. Nadoknada za rad komisije i troškovi koji iz toga proističu iznosi novih 15.000,00 dinara.\nZa ovogodišnje Trenerske dane, obezbeđeni su vrlo kompetentni i osvedočeno kvalitetni predavači. To su: Vlado Jovanović, Aleksandar Bućan i Igor Polanek. Naravno da najvećem broju članova Udruženja, govoriti o potrebi stručnog usavršavanja je izlišno. Takođe, upravo većina trenera, posvećenih svom poslu, sa ogorčenjem je reagovao na one koji su se „snalazili“ u izbegavanju obaveza, a po pravilu znali da se ovajde radeći u košarci. Kako je od sada pa ubuduće, „snalaženje“, čitaj kršenje, ne samo normi Udruženja i KSS, vać i samog Zakona o sportu, koji iznad već pomenutih normi i sankcije će biti odgovarajuće. U želji da sačuvamo ugled našeg udruženja, stičemo nova saznanja i imamo regularna takmičenja, sve trenere mlađih kategorija očekujemo na obaveznim Trenerskim danima.


Premijer otvoreno - Kurti o ZSO: Srbi sa Kosova je ne žele, samo Beograd | Info-ks.net\n19.05.2022 u 14:28\nPremijer Albin Kurti izjavio je sinoć da Srbi sa Kosova ne žele formiranje Zajednice srpskih opština, već Beograd, koji je to pitanje doneo za pregovarački sto. On je na vebinaru "Razgovor sa Albinom Kurtijem - premijerom Kosova" koji je organizovao Atlantski savjet rekao da nema razloga da se ZSO osniva kada Srbi sa Kosova to ne žele.\nOn je kazao da je premijer i Srba sa Kosova i da se protivi diskriminaciji, kao i da Srbi sjede i u parlamentu i u Vladi Kosova.\nKako kaže rješenje za postizanje sporazuma sa Beogradom može da se pronađe u političkim centrima – Briselu, Vašingtonu, Parizu, Berlinu.\n"Bitno je da se riješe tri pitanja – plaćanja struje na sjeveru, registraskih tablica i nestalih lica. Uz podršku Vašingtona i Brisela moramo da nađemo rješenje za dobrobit građana, rješenje od koga će dobrobit imati građani", rekao je on.\n"Mi smo suverena, nezavisna zemlja i imamo normalne odnose sa svim zemljama u regionu sem sa Srbijom. Nadamo se da će se ti odnosi normaliizovati, a i američki predsjednik Joe Biden je obećao da to mora da se učini uz sporazum o obostranom priznanju", rekao je Kurti.\nOn je rekao i da Srbija ne bi trebalo da se miješa u to što Kosovo želi da pristupi NATO-u, kao i da je problem zbog zemalja koje nisu priznale nezavisnost Kosova.\n"One bi trebalo da Kosovo tretiraju nezavisno od Srbije. Još uvijek su skeptične", rekao je Kurti.\n"Balkan je dio Evrope i EU bi trebalo da bude cilj. Otvoreni Balkan je rođen u oktobru 2019. godine u trenutku kada je bilo jasno da Albanija i Sjeverna Makedonija neće otvoriti pregovore. Ta inicijativa je nastala iz bijesa zbog toga", smatra Kurti.\n"Mi smo svetionik demokratije na Balkanu, jedna od najdemokratskijih zemalja na Balkanu. Podigli smo se za 17 pozicija u indeksu Transparency internationala po percepciji korupcije. Otvorili smo preko 25.000 radnih mjesta", rekao je on.\n"Sjeverni susjed uopšte nije demokratija. To je jednopartijska država sa Vučićem na vrhu. Nedostatak demokratije objašnjava njegovu podršku Putinu", rekao je Kurti.\nDodaje da je Kosovo uspješna priča zbog čega bi trebalo da dobije podršku za članstvo u NATO-u i EU, ali i drugih međunarodnih organizacija.\nKada se radi o članstvu u Savjetu Evrope ističe da se nada najboljem.\nSvoju posjetu SAD Kurti je ocjenio kao uspješnu i istakao da je tokom nje pozvao poslovnu zajednicu i dijasporu da investira na Kosovu.


Zbog Voje Tankosića je mrzeo Ravnogorce: Kako je srpski major našamarao Čerčila u sred Beograda - Šajkača\nHome Istorija Zbog Voje Tankosića je mrzeo Ravnogorce: Kako je srpski major našamarao Čerčila...\nVerovatno najpoznatiji premijer u istoriji Velike Britanije dobio je svojevremeno dobre batine u Beogradu! Tačnije, našamaran je!\nČuveni premijer Velike Britanije iz Drugog svetskog rata Vinston Čerčil 1903. godine dobio je šamar od srpskog majora Vojislava Tankosića na sred Knez Mihailove ulice! Ovo je priča koju neko naziva i “teorija zavere” o ovom događaju i herojstvu četničkog vojvode!\nZa vreme Burskog rata u Južnoj Africi (1899-1902) beogradska štampa redovno je donosila izveštaje sa terena, a Srbi su još uvek pamteći turske zločine “navijala” za Bure!\nJedan od britanskih dopisnika iz Burskog rata bio je tadašnji mladi novinar Vinston Čerčil, kasnije premijer Velike Britanije, a u jednom svom članku, zbog tih simpatija Srba prema Burima osuo je “drvlje i kamenje po njima”.\nPrema istorijskim podacima baš taj članak je na sav glas, veoma besan u jednoj tada poznatoj beogradskoj kafani pročitao mladi potporučnik Vojislav Tankosić, i tom prilikom se zakleo da će se osvetiti dotičnom novinaru: “Stoka jedna! Ako se tog Vinstona ikada dočepam, sve ću klevete da mu naplatim!“\nVest da je novinar koji je “pljuvao po Srbima” u Beogradu i da se nalazi u jednoj od kafana sadašnje Knez Mihailove ulice došla je do Voje Tankosića, koji se odmah uputio ka kafani “Grčka Kraljica”.\nVojvoda Tankosić pronašao je Vinstona Čerčila u pomenutoj kafani gde ga je psovao i šamarao, kao i da mu je zapretio da će mu “ukoliko još jednom bilo šta tako napiše o Srbima odgovarati glavom”. Tadašnjeg novinara, kasnijeg premijera Velike Britanije od ljutog srpskog vojvode spasila je policija i otpratila ga do železničke stanice i smestila u voz!\nOva legenda je kasnije, dobila šire razmere, naravno na nivou teorije zavere. Čerčil je, navodo, upravo zbog ovog događaja mrzeo Srbe, naročito Ravnogorce, naslednike četnika kojima je i Voja Tankosić pripadao, pa je zato podržao Tita i partizane u toku II svetskog rata.\nVojislav Tankosić se rodio u selu Ruklada, nedaleko od Uba, kraj reke Tamnave u Valjevskom srezu. Neki autori navode da njegovi preci vode poreklo iz Bosne ili Krajine. Kao datumi njegovog rođenja navode se 11. i 29. septembar i 16. oktobar 1881 ili 1880. godine.\nPRETHODNA VEST(VIDEO) Kad je paljba počela, teroristi OVK nisu znali gde da beže: Ovo je priča kako su Srbi sa dva tenka zagrmeli planinom i izbili na vrh Košara\nNAREDNA VESTTroje glumaca napustilo zbog malog honorara, pojedini glumili više likova, čuveni pas Sima bio slep: Ovo su 20 zanimljivih činjenica o seriji Srećni ljudi koje niste znali


"Elektromreža Srbije" u okolini Nove Varoši pustila u rad trafostanicu "Bistrica"\nNaslovnica NAJNOVIJE Privreda “Elektromreža Srbije” u okolini Nove Varoši pustila u rad trafostanicu “Bistrica”\nIzgrađena je u novovaroškom selu Radoinja, pored puta Kokin Brod – Priboj, u koju se sliva mreža dalekovoda i doprinosi stabilnijem radu elektroenergetskog sistema u Srbiji, BiH i Crnoj Gori. EMS je u opremanje ove trafostanice, u poslednje tri godine, uložio 8,15 miliona evra.\nPuštanjem u rad TS “Bistrica” postiže se stabilniji rad elektroenergetskog sistema Srbije, ali i Crne Gore i Bosne i Hercegovine, kao i dugoročno obezbeđenje napajanja električnom energijom potrošača na području Nove Varoši, Čajetine, Priboja, Prijepolja, Sjenice, Novog Pazara, Raške i Tutina.\nKako kažu u EMS, za potrebe priključenja ovog objekta gradi se rasplet četiri postojeća dalekovoda. Planirano je da prvi 220 kV dalekovod bude uveden u TS “Bistrica” tokom avgusta ili septembra ove godine, a da kompletan projekat bude okončan u prvoj polovini 2022. godine. Projekat je finansiran sopstvenim sredstvima EMS.\nU TS “Bistrica” ugrađena je oprema savremene tehnologije, koja će omogućiti da se pouzdano upravlja sa više dalekovoda povezanih u jednoj tački. Pored velike važnosti za elektroenergetski sistem regiona, TS “Bistrica” će dugoročno obezbediti stabilno napajanje strujom potrošača na području Raške oblasti.\nZA ovaj projekat izrađena je Studija o proceni uticaja na životnu sredinu. TS “Bistrica” je projektovana i izgrađena tako da ne postoji mogućnost ugrožavanja prirode i zdravlja meštan


Subota, 21.05.2022., 10:20 Subota, 21.05.2022., 10:06\nPredsjednik DNS-a Nenad Nešić naveo je da se izbori u BiH moraju održati, da novac mora obezbijediti Savjet ministara i da je neprihvatljivo bilo kakvo nametanje i upotreba bonskih ovlašćenja.\n– Ova zemlja ima svoje institucije i one treba da rade svoj posao. Čudno je da međunarodna zajednica sada brine o građanima, a četiri godine nije brinula o njima jer nije formirana Vlada Federacije BiH i ostavila ih je na repu za vakcine iz “Kovaksa” – naveo je Nešić povodom najava Kristijana Šmita da bi mogla djelovati međunarodna zajednica.\nOn je dodao da u BiH stvari idu naprijed samo kada su stranci daleko, saopšteno je iz DNS-a.\nNešić je istakao da DNS nikada nije i da neće podržati bilo kakvu upotrebu bonskih ovlašćenja, jer BiH ima svoje institucije i nije ničija gubernija.\nOn je pozvao Savjet ministara da predloži budžet zajedničkih institucija za ovu godinu kako bi bilo riješeno pitanje finansiranja izbora.\nBiHNenad NešićSavjet ministara BiH


Rozberg osvojio pol poziciju, Hamilton startuje deseti\nBeta 30. aprila 2016. 15:45\nVozač Mercedesa Niko Rozberg startovaće sa prve pozicije u trci Formule 1 za Veliku nagradu Rusije u Sočiju, pošto je ostvario najbrže vreme u današnjim kvalifikacijama, dok će njegov klupski kolega, aktuelni svetski prvak Luis Hamilton, startovati sa 10. mesta.\nRozberg, koji je pobedio u prve tri trke šampionata Formule 1, osvojio je pol poziciju s rezulatom 1:35, 417 minuta. To je njegova 24. pol pozicija u karijeri, a druga u sezoni.\nDrugo najbolje vreme, sa 706 hiljaditinki zaostatka, ostvario je Sebastijan Fetel iz Ferarija, ali Nemac je dobio kaznu zbog promene menjača, pa će na sutrašnjoj trci startovati sa osmog mesta.\nDruštvo Rozbergu u prvom startnom redu na sutrašnjoj trci praviće Finac Valteri Botas iz Vilijamsa, dok će s trećeg mesta startovati Kimi Raikonen iz Ferarija, a iza njega su vozač Vilijamsa Felipe Masa, Danijel Rikardo iz Red Bula i Serhio Peres iz Fors Indije.\nAktuelni svetski šampion Formule 1, Britanac Luis Hamilton, nije uspeo da se plasira u treći krug kvalfikacija zbog tehničkih problema. On je kao i na trci za VN Kine pre dve nedelje imao problema s motorom, mehaničari su pokušali da otklone kvar, ali u tome nisu uspeli, pa i pored drugog najboljeg vremena u „Q2“ nije uspeo da izadje na stazu u poslednjoj seriji kvalifikacija.\nTrka za Veliku nagradu Rusije startovaće sutra u 14.00.


Ruska PVO oborila dva ukrajinska „smerča“ - 30.04.2022, Sputnik Srbija\nRuska PVO oborila dva ukrajinska „smerča“\nRuska protivvazdušna odbrana oborila je 18 ukrajinskih bespilotnih letelica, dok su iznad Gorlovke i Snježkovke oborena dva „smerča“, saopštio je zvanični... 30.04.2022, Sputnik Srbija\nKako je rekao na redovnom brifingu za novinare, tokom noći raketne snage Rusije uništile su četiri ukrajinska vojna objekta.Ruska artiljerija je uništila više od 390 ukrajinskih vojnih objekata, uključujući 15 skladišta raketno-artiljerijskog naoružanja i municije.Avijacija je likvidirala 120 ukrajinskih ekstremista, četiri tenka i šest oklopnih vozila, rekao je Konašenkov.\n© Sputnik / Sputnik / Uđi u foto-galerijuRaketa ispaljena iz sistema "Smerč" u Nagorno-Karabahu\nRuska protivvazdušna odbrana oborila je 18 ukrajinskih bespilotnih letelica, dok su iznad Gorlovke i Snježkovke oborena dva „smerča“, saopštio je zvanični predstavnik ruskog Ministarstva odbrane, general-major Igor Konašenkov.\nKako je rekao na redovnom brifingu za novinare, tokom noći raketne snage Rusije uništile su četiri ukrajinska vojna objekta.\nRuska artiljerija je uništila više od 390 ukrajinskih vojnih objekata, uključujući 15 skladišta raketno-artiljerijskog naoružanja i municije.\nAvijacija je likvidirala 120 ukrajinskih ekstremista, četiri tenka i šest oklopnih vozila, rekao je Konašenkov.\nRusija raskrinkala novu provokaciju koju sprema Kijev, ekstremisti razmestili artiljeriju u manastiru


10 najboljih hotela u Martinique u 2019: TripAdvisor\nNajbolji hoteli - Martinique, Karibi\nHoteli - Martinique\n232 objekta u Martinique\nBr. 1 u pogledu odnosa cena/kvalitet od 232 smeštajna objekta u Martinique\nPrikaži sve povoljne ponude (10) počev od 308 US$\nBr. 2 u pogledu odnosa cena/kvalitet od 232 smeštajna objekta u Martinique\nPrikaži sve povoljne ponude (6) počev od 140 US$\nBr. 3 u pogledu odnosa cena/kvalitet od 232 smeštajna objekta u Martinique\nBr. 4 u pogledu odnosa cena/kvalitet od 232 smeštajna objekta u Martinique\nBr. 5 u pogledu odnosa cena/kvalitet od 232 smeštajna objekta u Martinique\nBr. 6 u pogledu odnosa cena/kvalitet od 232 smeštajna objekta u Martinique\nBr. 7 u pogledu odnosa cena/kvalitet od 232 smeštajna objekta u Martinique\nBr. 8 u pogledu odnosa cena/kvalitet od 232 smeštajna objekta u Martinique\nBr. 9 u pogledu odnosa cena/kvalitet od 232 smeštajna objekta u Martinique\nBr. 10 u pogledu odnosa cena/kvalitet od 232 smeštajna objekta u Martinique\nBr. 11 u pogledu odnosa cena/kvalitet od 232 smeštajna objekta u Martinique\nBr. 12 u pogledu odnosa cena/kvalitet od 232 smeštajna objekta u Martinique\nBr. 13 u pogledu odnosa cena/kvalitet od 232 smeštajna objekta u Martinique\nBr. 14 u pogledu odnosa cena/kvalitet od 232 smeštajna objekta u Martinique\nBr. 15 u pogledu odnosa cena/kvalitet od 232 smeštajna objekta u Martinique\nBr. 16 u pogledu odnosa cena/kvalitet od 232 smeštajna objekta u Martinique\nBr. 17 u pogledu odnosa cena/kvalitet od 232 smeštajna objekta u Martinique\nBr. 18 u pogledu odnosa cena/kvalitet od 232 smeštajna objekta u Martinique\nBr. 19 u pogledu odnosa cena/kvalitet od 232 smeštajna objekta u Martinique\nBr. 20 u pogledu odnosa cena/kvalitet od 232 smeštajna objekta u Martinique\nBr. 21 u pogledu odnosa cena/kvalitet od 232 smeštajna objekta u Martinique


Fudbalski klub Voždovac osnovan je 1912. godine kao FK Dušanovac. Klub je osnovan tokom ekspanzije fudbala u Srbiji, i jedan je od najstarijih klubova koji su osnovani na području tadašnje Kraljevine Srbije, ali i u celom regionu.\nJedan od osnivača, predsednik i prvi golman ovog kluba bio je i čuveni Danilo Stojanović, poznatiji kao „Čika Dača“, koji se smatra za „oca srpskog fudbala“. Čika Dača je osnovao prvi klub u Kraljevini Srbiji 1903. godine, FK Šumadija u Kragujevcu.\nTokom 1929. godine dolazi do promena imena kluba i tada FK Dušanovac menja ime u „Voždovački Sport Klub“. Klub se sa manje ili više uspeha takmičio u ligama Kraljevine Jugoslavije sve do rata i 1941. godine.\nTokom rata u Kraljevini Jugoslaviji, koja je bila pod okupacijom nemačkih snaga, igrala se takozvana „liga pod okupacijom“ u kojoj je učestvovala nekolicina timova, koja je imala dozvolu za to od Nemačke uprave grada Beograda.\nKLUB U PERIODU NAKON DRUGOG SVETSKOG RATA\nKlub postaje takmičarski neaktivan tokom trajanja Drugog svetskog rata, uz odigravanje nekoliko prijateljskih utakmica, kada su okolnosti to dozvoljavale.\nUbrzo nakon završetka rata Voždovački SK priključuje se ligama koje su osnovane u novoformiranoj državi, Socijalističkoj Federativnoj Republici Jugoslaviji.\nU periodu od kraja Drugog svetskog rata, pa sve do 1964. godine klub se takmičio u nižim ligama, i najveći uspeh bio je igranje u Srpskoj ligi (treći rang takmičenja).\nU sezoni 1963/1964 klub osvaja Severnu grupu Srpske lige i obezbeđuje plasman u Drugu saveznu ligu Jugoslavije, koja je bila savezni rang takmičenja i omogućavala igranje u istoj ligi kao i timovi iz svih država Federativne republike Jugoslavije.\nVoždovački je u drugom saveznom rangu fudbalskih takmičenja SFRJ proveo gotovo celu deceniju bez prekida. Prve četiri sezone klub se takmičio u Istočnoj grupi, u kojoj je dva puta ostvario svoj najbolji plasman, a to je bilo 6. mesto. Sezonu 1967/1968 klub je završio na poslednjem mestu koje vodi ka ispadanju u niži rang takmičenja, međutim zbog reorganizacije lige koja je usledila klub uspeva da zadrži status drugoligaša.\nFK Voždovački 1969. godine\nNakon samo tri godine od najlošijeg rezultata i završetka sezone na poslednjem mestu u Drugoj saveznoj ligi, klub rapidno popravlja svoje stanje i to se ogleda u plasmanu kluba u sezoni 1970/1971.\nNajbolji rezultat u dotadašnjoj istoriji kluba je ostvaren baš u sezoni 1970/1971 kada je Voždvački zauzeo visoko 4. mesto u drugoj saveznoj ligi.\nTada su ispred Voždovačkog bili samo timovi koji su imali sjajan renome i koji su povremeno bili učesnici i Prve lige tadašnje velike Jugoslavije, a to su Proleter Zrenjanin, NK Osijek i Spartak iz Subotice.\nFUZIJA VOŽDOVAČKOG I SLOBODE – NASTANAK FK VOŽDOVAC\nU međuvremenu na teritoriji opštine Voždovac osniva se još jedan klub pod nazivom FK Sloboda. Igralište FK Sloboda nalazilo se na mestu na kojem se i danas nalazi stadion FK Voždovac, dok je Voždovački igrao svoje utakmice na terenu koji se nalazio na Dušanovcu, na mestu gde se danas nalazi Frizerska škola.\nOdličan odnos između dva kluba i saradnja koja je postojala, krunisana je 1973. godine kada se ova dva kluba spajaju, iliti prave „fuziju“, i tako nastaje ono što danas poznajemo kao FK Voždovac.\nFK Voždovac preuzeo je istoriju FK Dušanovac i Voždovački SK, tako da je FK Voždovac legitimni naslednik istorije ovih klubova.\nMeđutim, iste godine dolazi do reogranizacije Druge savezne lige, te je Voždovački u baražu za popunu lige poražen od lokalnog rivala sa opštine, FK Rad, i tako ispao u niši rang takmičenja.\nOstalo je zabeleženo da je klub jednom bio osvajač i trofeja Kupa Beograda.\nRANE 2000-te GODINE I VOŽDOVAC U PRVOJ LIGI\nPočetak 2000-ih godina doneo je promene u celoj Srbiji, koja je sada postala samostalna država, a vetrovi promena počeli su da duvaju i na stadionu FK Voždovac.\nNakon tri decenije boravka u nižim ligama, klub 2004. godine osvaja Srpsku ligu Beograd i ulazi u Prvu Telekom ligu, ili ono što je u tadašnjem fudbalskom poretku bio drugi rang takmičenja.\nSamo jedna sezona bila je dovoljna da FK Voždovac ostvari najveći uspeh u svojoj istoriji i plasira se u Superligu Srbije i Crne Gore, tada najbolju ligu, prvu po rangu i odmeri snage sa velikanima kao što su Partizan i Crvena Zvezda.\nDo plasmana u Superligu takođe je došlo nakon još jedne fuzije i spajanja dva kluba, a ovoga puta Voždovac se spojio sa FK Železnik.\nFK Železnik, koji je te 2004. godine ostvario i svoj najveći uspeh osvojivši Kup Srbije i Crne Gore pobedom nad Crvenom Zvezdom u finalu Kupa, zapao je u finansijske probleme koji su kulminirali gašenjem kluba iz predgrađa Beograda.\nTada dolazi do dogovora dva rukovodstva i FK Železnik ustupa svoje mesto u Superligi Srbije i Crne Gore FK Voždovac, koji je tako prvi put u istoriji dobio priliku da zaigra u najboljem rangu takmičenja.\nNa iznenađenje fudbalske javnosti, FK Voždovac u svojoj prvoj sezoni u Superligi Srbije i Crne Gore ostvaruje i svoj najbolji rezultat u klupskoj istoriji.\nFK Voždovac odlično je odigrao svoju debitantsku sezonu u Superligi, i pokazao se i u mečevima protiv najvećih klubova, kao što su Partizan i Crvena Zvezda.\nMiloš Pavlović u sezoni 2005/2006\nNaime, Voždovac je imao sjajnu sezonu i zauzeo visoko 3. mesto odmah iza Partizana i Crvene Zvezde i tako ispunio uslov da se plasira u evropsko takmičenje UEFA KUP.\nZbog velikih finansijskih izdataka, koje bi takmičenje u jednom evropskom takmičenju nosilo sa sobom, FK Voždovac biva primoran da odustane od takmičenja na evropskoj sceni.\nTada dolazi do stmoglavog pada kluba sa Voždovca.\nOdmah u sledećoj sezoni klub i ispada iz Superlige Srbije i Crne Gore, a zatim ispada i iz Prve lige Srbije u sezoni 2008/2009 i opet se nalazi u društvu Srpskoligaša.\nNOVO RUHO FK VOŽDOVAC I MODERNIZOVANjE KLUBA\nNakon tri godine takmičenja u Srpskoj ligi Beograd, Voždovac u sezoni 2011/2012 osvaja prvo mesto i vraća se u Prvu ligu Srbije, drugu po rangu.\nDok klub igra u Drugoj ligi, uveliko se prave planovi za modernizovanje kluba, kao i gradnju novog stadiona.\nStari stadion FK Voždovac\nNa mestu gde je bio lociran stari stadion FK Voždovac započela je gradnja Šoping centra „Stadion“, dok je, inovativnim rešenjem isplanirano da se novi stadion FK Voždovac nađe na krovu novosagrađenog tržnog centra.\nZavršetkom ovog projekta, FK Voždovac je postao jedan od tri kluba u Evropi koji ima tu privilegiju da je stadion lociran na krovu neke građevine.\nGradnja novog tržnog centra i stadiona započela je u januaru 2011. godine, a gotova je bila već u proleće 2012. godine.\nNa krovu novoizgrađenog Šoping centra „Stadion“ nalazio se i novi dom fudbalera FK Voždovac, sa kapacitetom od 5,200 gledalaca i najmodernijim rešenjima koje ispunjavaju sve zahteve i propise koje UEFA postavlja pred klubove.\nNovi stadion FK Voždovac\nTakođe, naš klub se tada modernizuje, menja načine poslovanja, a to sve rezultira stabilnošću kluba i kontinuitetom koji klub ima u zadnjim godinama.\nFK Voždovac od 2013. godine ponovo postaje učesnik prvog ranga takmičenja u fudbalu u Srbiji, i u najboljoj ligi igra sve do danas sa velikim uspehom.\nTe 2013. godine FK Voždovac je ostvario pravo da zaigra u Superligi Srbije na osnovu toga što je Stručna komisija Fudbalskog Saveza Srbije odredila da će mesto Hajduka iz Kule, koji se ugasio, u Superligi zauzeti FK Voždovac.\nNa taj način se klub iz naselja Braće Jerković vratio u fudbalsku elitu.\nVoždovac kroz svoju istoriju nije imao zapaženije rezultate u takmičenjima za državni Kup, sve do sezone 2014/2015.\nTe sezone FK Voždovac je u četvrtfinalu eliminisao FK Spartak iz Subotice rezultatom 2:1 i tako izborio mesto u samoj završnici Kupa Srbije.\nU polufinalu Kupa FK Čukarički je bio bolji od Voždovčana, i to rezultatima 0:2 i 1:4.\nDve godine kasnije Voždovac je stigao do četvrtfinala Kupa Srbije, gde je nakon preokreta izgubio od Partizana rezultatom 1:2 i tako eliminisan iz daljeg takmičenja.\nU Superligi Srbije Voždovac je poslednjih godina, tačnije od modernizacije kluba, klub koji najstabilnije drži kontninuitet i koji se rezultatski popravlja iz sezone u sezonu.\nMožda i najbolje rezultate FK Voždovac je imao tokom sezona 2016/2017 i 2017/2018 kada je završavao takmičenje na petoj i šestoj poziciji.


Vesti online / Vesti / Srbija / Fotelje brane nad grobovima\nBivši zamenik komandanta Vazduhoplovstva i PVO Vojske Srbije, brigadni general u penziji Sreto Malinović kaže da bi valjalo formirati još jednu komisiju, pored one dve koje su već formirane, ukoliko se želi u potpunosti otkloniti spekulacije o odgovornosti pada vojnog helikoptera i pogibije sedmoro osoba u njemu.\nBez preživelih: Mesto nesreće\n- Predložio bih da predsednik i premijer formiraju komisiju koja bi ustanovila eventualnu odgovornost onih nivoa koji nisu obuhvaćeni radom predmetnih komisija - kaže za "Vesti" general Malinović.\n* Ovako su se piloti oprostili od stradalih kolega i drugara\n* Oproštaj od poginulih pripadnika Vojske Srbije\n* Reklama plaćena životima?\nNa pitanje koji su to nivoi, bivši zamenik komandanta Vazduhoplovstva kaže da se iz podatka ko je formirao postojeće komisije za istragu može zaključiti da one neće biti u mogućnosti da analiziraju evenutalnu odgovornost ministra odbrane i načelnika Generalštaba.\nU svakom slučaju, nastavlja naš sagovornik, ne može se osuđivati unapred niti prejudicirati konačan ishod istrage.\nDok se čekaju nalazi dve istražne komisije, javnost sve više oseća ogorčenje prema pojedinicima iz vlasti koji su, procenjuju se, bili spremni da akciju spasavanja bebe stare pet dana iskoriste za ličnu promociju.\nSocijaldemokratska unija zatražila je juče smenu ministara odbrane i zdravlja Bratislava Gašića i Zlatibora Lončara i pokretanje istrage koja će utvrditi da li su oni svojim odlukama na bilo koji način doprineli tragediji koja se desila padom vojnog helikoptera.\nTa stranka pita i ko je prosledio u javnost informaciju da je helikopter uspešno sleteo, da ga je na aerodromu dočekao ministar Lončar i da je bolesna beba bezbedno stigla u Institut za majku i dete.\nPresija od krugova izvan Vojske\nGeneral Malinović kaže da je očigledno da je posada procenila da su uslovi, od meteo do tehničkih, bili takvi da mogu da se odazovu zadatku, ali i da je postojala presija "u nekim krugovima van vojske da se uradi nešto da bi bila pozitivna konotacija za nekoga".\n- Posadu niko ne može da pošalje na zadatak ako ona kaže da postojeći uslovi nisu takvi da se zadatak može izvršiti. Pa i da su nakon poletanja ustanovili da ga nije moguće izvršiti, oni mogu da se vrate na sletanje i da izveste da je meteo situacija mnogo gora i da nije bezbedno, i niko to ne može da dovede u pitanje. To su pravila koja važe u našoj profesiji i u slučaju ako uređaji nisu ispravni, možete da ne idete na zadatak bez ikakvih konsekvenci - objašnjava bivši pilot.\n"Na osnovu navedenih nepoznanica, stiče se utisak da su, zarad javne promocije, po ko zna koji put, državni funkcioneri ugrozili bezbednost ljudi, s tim da je neodgovornost ovoga puta plaćena na najskuplji mogući način - gubitkom sedam ljudskih života", navodi SDU.\nMinistar Lončar je juče ironično rekao da se "izvinjava što su krenuli da pomognu bebi."\n- Naše je bilo da organizujemo kada se nadležni dogovore gde će biti sletanje, da sačeka medicinska ekipa i sanitet. Da li bi to bio Niš, Kragujevac ili Beograd odluka je koja zavisi od više faktora. Njihova procena je bila da je dete, koje je staro pet dana i teško tri kilograma, životno ugroženo i da pomoć mora da mu se pruži u većem centru gde ima adekvatnih uslova i kadra za takvo oboljenje - rekao je Lončar.\nStojadinović: Država marginalizuje vojsku\nVojni analitičar i nekadašnji portparol Vojske Jugoslavije Ljubodrag Stojadinović kaže da tragediju treba posmatrati i u širem kontekstu.\n"Ključna odgovornost za ovaj događaj, ako izuzmemo konkretni sticaj okolnosti, jeste na državi. Ona mora da da da odgovor šta se dogodilo. Pre svega je država u poslednjih 20 godina marginalizovala Vojsku - u koncepcijskom, kadrovskom i tehnološkom smislu, ali i u smislu vrednosnog odnosa prema njoj", rekao je Stojadinović.\nUtorak 17.03.2015. 06:31\nAjde Malinovicu tico , kako Niko ne postavi pitanje kakvo je bilo vrijeme po polijetanju i davanju naredbe !!? Ne branim nikog ali sam misljenja da je sve po propisima uradjeno , rizik postoji u svakom poslu !!


Milorad Dodik / Foto: FoNet\nPredsednik Republike Srpske Milorad Dodik rekao je u intervjuu ”Večernjem listu” da Obaveštajno-bezbednosna služba BiH (OBA) prisluškuje državni vrh Srbije, a verovatno i Hrvatske.\n“Pre pola godine dat je nalog za prisluškivanje državnog vrha Srbije. Mislite li da to ne čine i u slučaju Hrvatske? Ja verujem da se to događa.” Dodik je dodao da “nema ništa gore za jednu zemlju, posebno onu kakva je BiH, da njom upravlja tajna policija”, kao i da OBA “funkcioniše tako da uništi srpski i hrvatski identitet i da od njih pravi neprijatelje”.\nOvom izjavom Milorad Dodik vratio je temu prisluškivanja na agendu, s obzirom da je bilo sličnih tvrdnji i pre pola godine. Naime, početkom ove godine u medijima je objavljen dokument o praćenju i prisluškivanju zvaničnika Srbije. I tada, kao i sada nije bilo zvaničnih reakcija iz Obaveštajno bezbednosne agencije BiH. Prisluškivanje, praćenje, i nadzor funkcionera Srbije, objavljeno je tada, navodno je deo akcije Ušće, Obaveštajno bezbednosne agencije BiH (OBA).\nMeđutim, Komisija za nadzor nad radom OBA utvrdila je nakon istrage da je tajni dokument autentičan, ali da je uvidom u dokumentaciju zaključeno da nije bilo prisluškivanja građana ni u BiH, niti izvan nje.\nNama su potrebni - ludistiBrzinski usvojen Vučićev predlog za Agenciju za borbu protiv korupcije


Autor Tema: Crypto valuta (Pročitano 2931 puta)\n« Odgovor #1 poslato: 24-04-2017, 14:47:26 »\nEvropska banka, koja je ranije upozorila da potrošače da su nemaju mehanizme zaštite ukoliko se uključe u trgovanje crypto-valutama, ponovila je svoje upozorenje.\nJoš Decembra 2014, Evropska banka je dala specifično upozorenje da ne postoje mehanizmi zaštite u trgovanju Bitcoinima.\nVlasti su smestile regulaciju Bitcoina sa strane, pravdajući se suviše komplikovanim sistemom.\n"Regulacija trgovanja crypto-valutama zahteva da se osnuje potpuno nezavisno regulaciono telo."\nZa tržišne učesnike poput banaka, EB navodi, da bi regulacija morala da pokriva zahteve kapitala, segregaciju korisničkih računa i "integritet virtuelne valute, uključujući njihovu šemu tj princip rada, ključne komponente, protokole i knjigu transakcija."\nU nedostatku ovih parametara, regulacija se čini nedefinisanom: "Kao neposrednu reakciju, Evropska banka savetuje državne centralne banke da obeshrabruju kreditne institucije, institucije koje vrše usluge plaćanja i institucije koje se bave elektronskim novcem, da izbegavaju kupovinu, prodaju i čuvanje cryptovaluta."\nSpominjući pad Mt Goxa i velikog broja istraga korisnika crypto-valuta, Evropska banka izražava zabrinutost vezanu za nedovoljnu zaštitu korisnika. Navodi da korisnici mogu da izgube njihova sredstva na različite načine, od probijanja njihovih walleta, gubitka podataka usled hardverskog kvara ili probijanja zaštite menjačnica, bez ikakvog vida zaštite potrošača u vidu refundiranja izgubljenih sredstava.


Želimo da veruju Srbiji - Politika - Dnevni list Danas\nPočetna » Politika » Želimo da veruju Srbiji\nŽelimo da veruju Srbiji\nPredsednik Nacionalnog saveta za saradnju s Haškim tribunalom Rasim Ljajić izjavio je juče da očekuje da će sledeći izveštaj glavne tužiteljke tog suda Karle del Ponte biti pozitivniji od prethodnog i da će Srbija posle toga parafirati Sporazum o stabilizaciji i pridruživanju sa EU.\n0Piše: DanasOnline 20. oktobra 2007. 00.00\n– Očekujem da će posle posete glavne tužiteljke Srbiji naredne nedelje Srbija parafirati Sporazum. Bilo bi iznenađenje i velika politička šteta ukoliko se to ne dogodi – rekao je Ljajić novinarima u beogradskom hotelu „Slavija“.\nPrema njegovim rečima posle parafiranja Sporazuma sa EU Srbija će imati dovoljno vremena da učini dodatne korake do Nove godine kako bi uverila zvaničnike EU i Haškog tribunala u namere za značajan napredak u saradnji s Tribunalom. Ljajić je naveo da je sedam dana, koliko je preostalo do posete glavne tužiteljke Beogradu, „dovoljno da Srbija još jednom pokaže političku volju i učini niz važnih koraka u saradnji s Tribunalom“, ali nije dovoljno da se locira i uhapsi haški optuženik Ratko Mladić.\n– Čuda su moguća, ali u ovom slučaju ne verujem u ta čuda… Ako kažem da Ratko Mladić nije u Srbiji morao bih da kažem gde je. Ako kažem da je u Srbiji – niko u ovom momentu ne poseduje informacije da li se on nalazi u Srbiji – odgovorio je Ljajić na novinarsko pitanje o tome da li je Mladić u Srbiji.\nOn je istakao da će Srbija narednih dana i nedelja učiniti niz praktičnih koraka u vezi sa saradnjom s Haškim tribunalom, ali da o tome ne bi govorio.\n– To nije ništa spektakularno, reč je o merama i aktivnostima koje planiramo da uradimo – rekao je on.\nPovodom pretresa pojedinih kasarni ovih dana Ljajić je rekao da je to deo uobičajenih aktivnosti Vojske i naveo da je tokom poslednjih nekoliko meseci pretreseno više od 160 civilnih i vojnih objekata, ali i stanova za koje je postojala sumnja da se u njima skriva neki od haških begunaca. Ljajić je naglasio da se ti pretresi ne obavljaju da bi se haška tužiteljka uverila da se nešto radi da bi se dobio pozitivan izveštaj.\n– Naš cilj je samo da nam se veruje i da se na adekvatan način vrednuje ono što radimo – rekao je Ljajić i dodao da je 60 odsto kapaciteta službi bezbednosti i drugih državnih organa posvećeno rešavanju pitanja saradnje s Haškim tribunalom.\nOn je rekao da bi Srbija trebalo da učini nekoliko koraka u cilju pristupa arhivama i najavio da će do utorka biti razrešene dileme u vezi sa objavljivanjem broja telefona za prijave informacija o haškim optuženicima i naveo da je odluka Srbije da raspiše novčane nagrade za te informacije naišla na dobar prijem u Briselu.\nNastavak Džumandžija kreće u osvajanje bioskopske publike


Plemeniti metali – Bankar.me\nTag Archives: Plemeniti metali\nEvropske zemlje povlače zlato – najava težih dana?\nMarch 20, 2018 METALI, SVE VIJESTI 0\nNarodna banka Mađarske vratila je 100 hiljada unci zlata iz Londona, navodeći kao razlog strah od buduće “geopolitičke krize”. Međutim, ovo nije izolovan slučaj.\nPlemeniti metali zatvorili 2016. godinu u pozitivnoj teritoriji\nJanuary 4, 2017 METALI, SVE VIJESTI 0\nU prvoj polovini 2016.godine, investitori su više ulagali u zlato zbog zabrinutosti oko rasta globalne privrede, opreznog pristupa američke centralne banke po pitanju povećanja kamatnih stopa i referenduma u Velikoj britaniji o članstvu u EU.\nJuly 18, 2016 AZIJA, PLANETA, SVE VIJESTI, TEHNO 0\nRublja i kineski juan će srušiti dolar zahvaljujući novom tržištu zlata\nAugust 17, 2015 Članci, METALI, PLANETA, SVE VIJESTI, VALUTE 0\nCijene na berzama New Yorka i Londona ne održavaju pravu vrijednost zlata kao rezerve i standarda novčane stabilnosti, smatra američki ekonomista William Engdahl. Velike privatne i centralne banke na Zapadu na vještački način snižavaju cijenu zlata, jer bi skupo zlato ugrozilo dolar kao glavnu svjetsku rezervnu valutu, navodi se u članku objavljenom …\nSvjetska tražnja zlata smanjena devet odsto\nApril 29, 2015 METALI, SVE VIJESTI 0\nSvjetska tražnja zlata smanjena je u prvom tromjesečju ove godine 9,2 odsto, u odnosu na isti period prošle godine, na 990 tona. Prema izvještaju Tomson Rojtersa, tražnja juvelirnog zlata je smanjena 2,3 odsto, na 566 tona, a tražnja nakita je pala 6,7 odsto, na 527 tona, prenio je Finmarket.ru.\nUnca zlata iznad 1.200 dolara\nApril 13, 2015 METALI, SVE VIJESTI 0\nCijena zlata zabiježila je u protekloj sedmici mali dobitak od 0,6 posto. Masovna kupovina ovog plemenitog metala prije vikenda podigla je cijenu iznad 1.200 dolara (posljednja cijena 1.208,05 dolara) za uncu. Sljedeće nedjelje na rasporedu je objava nekih važnih američkih ekonomskih podataka, za koje igrači na zlato prognoziraju da će …\nOčekuje se novi pad cijena zlata\nMarch 16, 2015 METALI, SVE VIJESTI 0\nZlato je ponovo zastranilo u negativnu zonu, iako je početak godine obećavao oporavak, nakon dugotrajnog niza pada vrijednosti od prošlog vrhunca 2011. godine, piše Lider.\nCijene zlata na najnižem nivou posljednja tri mjeseca\nMarch 12, 2015 METALI, SVE VIJESTI 0\nKurs zlata je pao 0,9 odsto, dostigavši najniži nivo od decembra prošle godine, a unca zlata trenutno vrijedi 1.156 dolara. Pad vrijednosti ovog plemenitog metala posljedica je visoke stope tekućih obveznica u SAD, rasta cijena akcija na tržištima i jačanja dolara, smatraju analitičari švajcarske Komercbanke (Commerrzbanz).\nNovi rast bitcoina, preko 54.000 dolara\nMMF u naredne tri godine očekuje postepeni oporavak crnogorske ekonomije\nVenecuela štampa novčanice koji ne vrijede ni dolar


Strateški cilj Opštine Kotor Varoš privlačenje stranih investicija\n30.05.2012. / 19:51\nKOTOR VAROŠ, Strateški cilj opštinske uprave Kotor Varoša u naredne dvije godine biće privlačenje stranih investicija, izjavio je danas zamjenik načelnika opštine Dalibor Vučanović.\nOn je naglasio da opštinska uprava čini sve iz svoje nadležnosti kako bi stimulisala investitore da ulažu na području Kotor Varoša.\n“Imamo pozitivna iskustva sa stranim investitorima u oblasti metalne i kožarsko-prerađivačke industrije, koji u svojim pogonima u Kotor Varošu zapošljavaju više od 1.000 radnika i očekujemo da u naredne dvije godine u ovom gradu budu otvorena još najmanje tri pogona stranih kompanija”, dodao je Vučanović.\nPrema njegovim riječima, opštinska uprava Kotor Varoša podržaće i proces restruktuiranja lokalne privrede, koji predviđa otvaranje više malih i srednjih preduzeća.\n“Posebnu pažnju posvetićemo razvoju porodičnog biznisa u oblasti poljoprivrede i turizma, jer u ovom dijelu Republike Srpske postoje idealni uslovi za proizvodnju organske hrane i za seoski, lovni i ribolovni turizam”, istakao je Vučanović. Srna\nTagovi: dalibor vucanovicinvesticijekotor varosstrateski ciljvlada rs


RADIONICA ZA PRIPREMU KA2 MALIH PARTNERSTAVA U OBLASTIMA OPŠTEG, STRUČNOG I OBRAZOVANJA ODRASLIH ZA 2021. GODINU – Erasmus+ Srbija\nRADIONICA ZA PRIPREMU KA2 MALIH PARTNERSTAVA U OBLASTIMA OPŠTEG, STRUČNOG I OBRAZOVANJA ODRASLIH ZA 2021. GODINU\nFondacija Tempus, u četvrtak, 29. aprila 2021. godine organizuje jednodnevnu radionicu za pisanje KA2 malih partnerstava u opštem, stručnom i obrazovanju odraslih.\nRadionica je namenjena predstavnicima škola, predškolskih ustanova i drugih institucija i udruženja aktivnih u oblasti opšteg, stručnog i obrazovanja odraslih, a koji planiraju da konkurišu za projekte KA2 malih partnerstava u ovim oblastima u tekućem konkursnom roku.\nUsled pandemije koronavirusa, radionica će ove godine biti održana u onlajn formatu.\nRadionica će biti održana od 11.00-16:00 časova.\nPrijavljivanje za radionicu je moguće isključivo putem registracionog formulara koji možete naći na ovom linku. Rok za prijavu je petak, 23. april 2021. godine, do 12:00 časova.\nBroj učesnika je ograničen na 30, tako da svaka institucija ima po jednog predstavnika. Pri izboru učesnika prednost će imati institucije koje do sada nisu učestvovale u projektima, kao i one čiji predstavnici nisu prisustvovali radionicama organizovanim u okviru prethodnih poziva. U okviru registracionog formulara je potrebno priložiti i sažet nacrt projektne ideje. Kratak opis projektne ideje će takođe biti jedan od kriterijuma selekcije za učešće na onlajn radionici, kako bi se omogućilo učešće predstavnika projektnih timova koji rade na konkretnoj prijavi, te im je obuka najpotrebnija.\novladaju procedurama za podnošenje projekata u okviru KA2 malih partnerstava u oblastima opšteg, stručnog i obrazovanja odraslih i podnesu prijavu u skladu sa tehničkim zahtevima;\nupoznaju se sa specifičnostima projektne dokumentacije u okviru KA2 malih partnerstva u oblastima opšteg, stručnog i obrazovanja odraslih i primene stečena saznanja u razradi svoje projektne ideje;


prskanje protiv komaraca : strana 3 : Južne vesti\nJoš jedan tretman protiv komaraca u Nišu\n07:00, 26. 9. 2018.\nU parkovima, na izletištima i delovima sa gustom vegetacijom na teritoriji čitavog Niša, preduzeće "Sanit M&M" uništavaće komarce u petak i subotu, 28. i 29. septembra. U periodu kada se obavljaju tretmani, kažu u niškom preduzeću, građanima se savetuje da ne borave na tim mestima.\nNarednih dana u Nišu će prskati protiv komaraca\n15:38, 24. 9. 2018.\nDuž reka i voda, gde su obično staništa komaraca, ekipe preduzeća "Sanit M&M" uništavaće larve komaraca, od 25. do 27. septembra. Kako su saopštili iz ovog preduzeća, prskaće na teritoriji svih pet niških opština.\nJoš jedno prskanje protiv komaraca u Nišu\n12:01, 6. 9. 2018.\nNa teritoriji svih pet niških opština još jednom će se prskati protiv komaraca, a iz firme "Sanit M&M" koja uništava ove insekte, upozoravaju građane da u vreme prskanja ne borave u delovima grada koji su pod tretmanom, kao i da ne izvode kućne ljubimce. Kako najavljuju, ukoliko vremenski uslovi budu povoljni, zaprašivaće u petak i subotu 7. i 8. septembra.\nNastavlja se prskanje protiv komaraca u Nišu\n13:41, 5. 8. 2018.\nPriobalja, parkovi, drvoredi i ostali predeli u Nišu i neposrednoj okolini, kako kažu u u preduzeću "Sanit M&M" biće zaprašivani protiv komaraca u ponedeljak i utorak, 6. i 7. avgusta.\nU Nišu prskanje priobalja protiv komaraca\n08:02, 31. 7. 2018.\nOd 2. do 4. avgusta u Nišu će se prskati oblasti pored reka i zabarenih površina, kažu u preduzeću "Sanit M&M" i to u svim niškim opštinama. Tako je prvi dan prskanja rezervisan za opštine Palilula i Pantelej, drugi za Nišku Banju i Medijanu, a treći za Crveni Krst i deo Palilule.\nU Nišu u petak i subotu prskanje protiv komaraca\n08:20, 11. 7. 2018.\nParkovi, drvoredi, priobalja i delovi sa gustom vegetacijom u čitavom Nišu, kažu u preduzeću "Sanit M&M", biće zaprašivani protiv komaraca u petak i subotu, 13. i 14. jula. Građani ne bi trebalo da borave, niti da izvode ljubimce na tretirane površine u danu kada se vrši prskanje.\nPrskanje protiv komaraca u Pirotu i okolini\n11:20, 5. 7. 2018.\nNa zelenim površinama u Pirotu i duž rečnih korita u gradu i okolini, u ponedeljak 9. jula od 5 sati uništavaće se odrasli komarci, a iz preduzeća koje je zaduženo za taj posao apeluju na građane da u vreme zaprašivanja ne borave na lokacijama gde će se prskati\nZaprašivanje komaraca u svim niškim opštinama sledeće nedelje\n08:01, 29. 6. 2018.\nDuž rečnih tokova i bara na teritorijama opština Medijana, Palilula, Pantelej, Crveni Krst i Niška Banja preduzeće “Sanit M&M”, kako navode, obaviće zaprašivanje komaraca od četvrtka 5. juna do subote 7. juna.\nPo čitavom Nišu zaprašivanje protiv komaraca\n10:04, 22. 6. 2018.\nU ponedeljak i utorak, 25. i 26. juna, ujutru i uveče, kažu u preduzeću "Sanit M&M", zaprašivaće se protiv odraslih komaraca delovi Niša sa gušćom vegetacijom. Savetuje se da građani i njihovi kućni ljubimci ne borave na tim mestima u vreme zaprašivanja, a pčelarima da zaštite ove insekte.\nTreće zaprašivanje protiv komaraca u Nišu\n08:12, 5. 6. 2018.\nZaprašivanje koje treba da suzbije larve komaraca po treći put će biti obavljeno u Nišu ove godine i to od četvrtka 7. juna do subote 9. juna.\nPočinje prskanje protiv komaraca i krpelja u Leskovcu\n14:32, 30. 5. 2018.\nNa teritoriji grada Leskovca od 30. maja do 19. jula, pored reka, kanala i potoka, zaprašivaće se larve komaraca, dok će se u gradskim parkovima i na svim zelenim površinama suzbijati odrasle forme komaraca i krpelja . Zaprašivaće se u večernjim satima, a sredstva koja se koriste nisu štetna za okolinu, ljude i životinje.\nPočetkom juna u Nišu prskanje komaraca\n14:34, 28. 5. 2018.\nPrva dva dana juna u periodima kada se bude prskalo protiv komaraca građani ne bi trebalo da izlaze na javne površine koje se tretiraju, a iz preduzeća koje suzbija ove insekte, ne preporučuju ni izvođenje ljubimaca. Prskaće parkove, trgove, kej, Tvrđavu, izletišta i druga javna mesta.\nPočinje uništavanje larvi komaraca u Nišavskom okrugu\n10:10, 10. 5. 2018.\nPored reka, potoka i izvora u Nišavskom okrugu, navode u firmi koja se bavi dezinsekcijom "Sanit", biće prskane larve komaraca. Ova akcija, dodaju, planirana je za 15, 16. i 17. maj.\nNarednih dana u Nišu prskanje i protiv odraslih komaraca\n08:00, 4. 5. 2018.\nNa teritoriji svih pet niških opština, u ponedeljak i utorak, 7. i 8. maja, uništavaće se odrasli komarci, a iz preduzeća kome je ove godine poveren taj posao apeluju na građane da ne borave tamo gde će se prskati i ne izvode kućne ljubimce.\nPočinje prskanje protiv komaraca u Nišu\n10:02, 24. 4. 2018.\nKomarci već neko vreme muče Nišlije, a prvo zaprašivanje ove godine, kojim treba da se unište ovi insekti u blizini niških reka i bara, počeće u sredu 25. aprila. U pitanju je larvicidni tretman, a kako kažu iz preduzeća koje je zaduženo za taj posao, preparat koji će koristiti je neškodljiv.\nZaprašivanje protiv krpelja i komaraca u subotu u Svrljigu\n11:44, 6. 7. 2017.\nPrvi tretman obaviće se u subotu, 8. jula od 9 sati na Sportskom centru "Pastirište", u gradskom parku i na zelenim površinama oko zgrade Opštine, zbog čega se apeluje na građane da u to vreme ne borave na tim lokacijama i ne izvode svoje ljubimce.\nNajavljena druga tura zaprašivanja komaraca u Nišu\n15:25, 16. 6. 2017.\nNakon što su početkom juna zaprašeni odrasli komarci u Nišu, u Domu zdravlja kažu da je neophodna još jedna tura uništavanja ovih štetočina. Oni dodaju da je zaprašivanje zakazano za period od 19. do 24. juna.\nNovi termin za uništavanje komaraca\n14:10, 1. 6. 2017.\nZbog loših vremenskih uslova, kako kažu u niškom Domu zdravlja, uništavanje odraslih komaraca pomereno je za 5. i 6. jun. Oni su rekli i da će ekipe biti na terenu od 5:30, prvog dana u Niškoj Banji i na Kameničkom visu, a drugog u naselju Gabrovac i na Bubnju.\nPomeren termin uništavnja larvi komaraca\n14:21, 30. 5. 2017.\nTvrdeći da prošle nedelje nisu mogli da taj posao obave zbog lošeg vremena, iz niškog Doma zdravlja je saopšteno da će njihove ekipe larve komaraca uništavati ove nedelje, u četvrtak i petak od 8 ujutru.\nPočinje i uništavanje larvi komaraca\n17:26, 24. 5. 2017.\nEkipe niškog Doma zdravlja će svakog dana, od 26. maja do 1. juna, od 8 sati, biti na terenu u blizini niških reka i potoka, gde će uništavati larve komarace, saopšteno je iz ove ustanove.


RTS :: Selaković sa Di Majom: Srbija ključna na Zapadnom Balkanu\nPolitika Selaković sa Di Majom: Srbija ključna na Zapadnom Balkanu\nčetvrtak, 01. apr 2021, 15:14 -> 19:49\nItalija smatra Srbiju ključnom zemljom za stabilizaciju Zapadnog Balkana i konstruktivan pristup koji je Beograd pokazao prethodnih godina, doprineo je da se naprave značajni pomaci unapred, izjavio je u Rimu šef italijanske diplomatije Luiđi di Majo posle sastanka sa srpskim kolegom Nikolom Selakovićem.\n"Srbija konkretno pomaže region Zapadnog Balkana i ja sam u vezi sa tim želeo lično da se zahvalim ministru Selakoviću. Razgovarali smo o evropskim integracijama Srbije i Italija taj put podržava. Smatramo da je Srbiji mesto u Evropi", rekao je Di Majo.\n"Ohrabrio sam obe strane da na konstruktivan način sarađuju, naročito zahvaljujući i prisustvu visokog predstavnika za dijalog Miroslava Lajčaka. Mi smatramo da je moguće ostvariti ovaj cilj, ali potrebno je da se svi uključe intenzivno", rekao je Di Majo.\n"Uvek ćemo se sećati toga i to još više pojačava naše prijateljstvo, ne samo među vladama i među institucijama, već između naša dva naroda", istakao je Di Majo.\n"Zahvalio sam na principijalnoj i čvrstoj podršci otvaranju svih neotvorenih poglavlja za koja smo spremni, kao i podršci kako datoj Srbiji, tako i drugim zemljama sa Zapadnog Balkana, da svoju budućnost mogu da planiraju i vide u okvirima EU kao punopravne članice", rekao je Selaković.\n"Ohrabruje vest da će biti obnovljeni avio letovi između Beograda i Rima i da će mogućnost za realizaciju takve posete, ali ne samo te, već i nastavka naše dobre privredne sardnje i dolaska većeg broja investitora biti itekako olakšan", poručio je ministar.


Senat BU usvojio Pravilnik o sprečavanju seksualnog uznemiravanja - N1\nVesti Autor:Danas07. jul. 202122:392 komentara\nSenat Univerziteta u Beogradu usvojio je na sednici Pravilnik o sprečavanju i zaštiti od seksualnog uznemiravanja na toj visokoškolskoj instituciji, koji je, prema rečima rektorke Ivanke Popović, prvi dokument ovakve vrste, piše Danas.\nOna je rekla da se ne može predvideti kakve će se situacije dešavati u praksi, ali da se od nečeg mora krenuti i da će se pravilnik unapređivati, te da je važno da je ovakav dokument donet, čime UB pokazuje da prepoznaje problem i da će se baviti njegovim rešavanjem, piše Danas.\n„Ovim pravilnikom izražava se suštinska posvećenost Univerziteta zabrani diskriminacije i bilo kakvog oblika zlostavljanja i seksualnog uznemiravanja“, navodi se u tom dokumentu.\nTakođe piše da se svaki postupak zaštite od seksualnog uznemiravanja smatra se hitnim.\nZabrana seksualnog uznemiravanja se odnosi i na ponašanje zaposlenog ili studenta van prostorija Univerziteta ili ustanove, ako je u vezi sa radom ili studiranjem.\nU dokumentu se ističe i da će Univerzitet i njegove članove obezbediti kontinuiranu obuku za sve zaposlene i studente u cilju sticanja i produbljivanja znanja u pitanjima od značaja za sprečavanje seksualnog uznemiravanja.\nRektorka Popović je prve obuke najavila već za septembar. Kada je reč o postupku zaštite od seksualnog uznemiravanja, precizirano je da savetodavni postupak vodi Poverenik za ravnopravnost, koji treba da postoji na svakoj visokoškolskoj ustanovi. Zaposleni ili student koji smatra da je izložen seksualnom uznemiravanju obraća se Povereniku, od koga dobija savet o daljem postupanju i eventualno ga upućuje na odgovarajuće pravne postupke zaštite, uključujući one koji se vode pred nadležnim organima javnih vlasti.\n„U slučaju postojanja osnovane sumnje da je izvršeno seksualno uznemiravanje, student ili zaposleni mogu da pokrenu postupak za utvrđivanje disciplinske odgovornosti drugog studenta ili zaposlenog, u skladu sa opštim pravnim aktima Univerziteta i ustanove o disciplinskoj odgovornosti studenata i zaposlenih“, piše u Pravilniku.\nSavetodavni postupak može se pokrenuti u roku od šest meseci od dana kada je učinjeno seksualno uznemiravanje, ili od dana kada je poslednji put izvršena radnja koja se tako kvalifikuje.\nVođenje savetodavnog postupka ne isključuje mogućnost vođenja disciplinskog postupka.\nU pravilniku je napomenuto da je rok zastarelosti disciplinskog postupka propisan Zakonom o radu.\nbeogradski univerzitetIvanka Popovićsenat


Mehanizmi budućih vakcina protiv korona virusa\nDok pandemija kovida 19 ne jenjava, strpljenja je sve manje i čitav svet iščekuje kada će moći da se vrati životu kakav je bio pre pojave novog korona virusa SARS-Cov-2. Ključ izlaska iz čitave situacije krije se u vakcini. Zato su sve oči uprte u izveštaje o najnovijim rezultatima istraživanja, procene efikasnosti i neželjenih dejstava. Na vakcinama radi veliki broj naučnih timova u različitim delovima sveta, a neke od njih su veoma blizu trenutka kada će početi da se koriste na većem broju ljudi.\nKoji je mehanizam delovanja ovih vakcina?\nSve dosadašnje vakcine usmerene protiv novog korona virusa mogu se podeliti grubo u dve grupe - one koje se zasnivaju na adenovirusnim vektorima i one koje se zasnivaju na informacionoj RNK.\nKada je reč o vakcinama koje sadrže adenovirusni vektor, trenutno se u različitim fazama istraživanja nalaze vakcine sa Univerziteta u Oksfordu, kineske kompanije CanSino Biologics, ruskog Centra za epidemiologiju i mikrobiologiju Gamaleja i kompanije Džonson i Džonson.\nVirusni vektori na bazi adenovirusa kao prenosioci gena već decenijama se koriste u različitim medicinskim istraživanjima. Suština je da se od patogenog virusa (u ovom slučaju SARS-CoV-2) napravi vektor tako da je rizik da prenese zarazu minimalan. Najčešće se iz virusa brišu delovi važni za njegovo razmnožavanje u organizmu. Mada veoma oslabljen i bezopasan, ovakav virus sadrži i dalje proteine karakteristične za određeni patogen (u ovom slučaju to je karakterističan šiljak pomoću kog korona virus ulazi u ćeliju).\nKada se pomoću vakcine virusni vektor ubrizga, imunski sistem će prepozati taj protein i počeće da odgovara na njega braneći se i stvarajući antitela. Jedan od izazova za istraživače je da naprave vakcinu koja će moći da se ubrizga u dve doze, ali tako da obe budu delotorne. Naime, potrebno je pronaći način da antitela stvorena nakon primanja prve doze ne unište vektor ubrizgan drugom dozom.\nSrećom, sam mehanizam vektorskih vakcina se već godinama istražuje i nije sasvim nov. Adenovirusi se na sličan način koriste u nekim genskim terapijama kao prenosioci gena. Pokušaj da se pomoću vektora zamene geni koji nedostaju ili su "neispravni" nisu uvek bili uspešni jer ih je imunski sistem odbacivao pa je nastala ideja da bi mogli biti nosači za vakcine. Adenovirusi se koriste za istraživanje vakcine protiv HIV-a i malarije, a pre nekoliko godina su istraživači na ovaj način pokušavali da dopiju vakcine protiv virusa SARS i MERS, čija je epidemija prestala.\nPo istom principu funkcioniše i Ervebo, prva vakcina protiv ebole odobrena za korišćenje u Evropi i Americi.\nVakcina koju razvija američka kompanija Moderna, kao i ona na kojoj rade američki Fajzer i nemački Biontek, zasniva se na nešto drugačijim principu. U mišić se ne ubrizgava patogen, već samo informaciona RNK (mRNK). U pitanju je molekul koji ćeliji izdaje naredbu šta treba da radi.\nPomoću RNK žive ćelije pretvaraju gensku sekvencu DNK u protein tako što se segment DNK prevodi u mRNK koja služi kao kod koji ćeliji otkriva koji protein treba da sintetiše, odnosno koji je redosled aminokiselina. U ovom slučaju ćelija će stvoriti protein karakterističan za nov korona virus, a imunski sistem će ga prepoznati kao opasnost, iako stvarne opasnosti nema, i počeće da se brani i tako pripremiti organizam za budući susret sa pravim virusom.\nMada još uvek nijedna vakcina koja koristi ovaj mehanizam nije u upotrebi, on se koristi u istraživanju različitih vakcina protiv infektivnih bolesti i kancera i o njemu se već dosta zna.\nJedan od najvećih izazova predstavlja nestabilnost informacione RNK pa treba sprečiti da se ona razgradi na sastavne delove i da imunski sistem ne doprinese tome. Istraživači uče kako da je učine stabilnijom, a ova osobina je glavni razlog zašto je vakcine potrebno držati na veoma niskim temperaturama što predstavlja rizik za transport i skladištenje.\nO različitim vakcinama, pominjanim u ovom tekstu, iz dana u dan objavljuju se nove informacije i teško je predvideti koja će prva dobiti dozvole za masovnu upotrebu, kao i koju će prvu stanovnici Srbije moći da prime. U svakom slučaju kada vakcina dobije sva potrebna međunarodna odobrenja, možete biti sasvim sigurni da je bezbedna za upotrebu.


SAD: Granice Sirije moraju ostati otvorene | TRT Bosanski\nSAD: Granice Sirije ...\nSAD: Granice Sirije moraju ostati otvorene\nGlasnogovornica Ministarstva vanjskih poslova SAD-a, Victoria Nuland je izjavila da SAD “i dalje osjeća zabrinutost u vezi granica Turske i Sirije , ali da granice Sirije ipak moraju ostati otvorene”.\n18.08.2011 ~ 18.06.2020\nGlasnogovornica Ministarstva vanjskih poslova ###SAD###-a ,Victoria Nuland je izjavila da ###SAD### “i dalje osjeća zabrinutost u vezi granica Turske i Sirije , ali da granice Sirije ipak moraju ostati otvorene”.\nNa redovnoj dnevnoj press konferenciji Nuland je izjavila da su jako zadovoljni sa izvanrednom humanitarnom pomoći, koju je turska vlada pružila izbjeglicama iz Sirije i pored toga dodala da zabrinutost ###SAD### još uvijek traje.\nNakon što su novinari postavili pitanje vezano za izjave ministrice vanjskih poslova ###SAD###, Hillary Clinton, u vezi vojnih pokretljivosti na granici između dviju država, Nuland je pojasnila da je Ministarstvo vanjskih poslova ###SAD### tom izjavom htjelo poslati upozoravajuću poruku da otvorene granice podrazumijevaju mir na granici, očuvanje bezbjednosti i spriječavanje vojnih sukoba.\nNuland je odgovorila i na pitanja u vezi humanitarne flote namijenjenoj Gazzi, rekavši da „ukoliko je stvarni cilj pomoć narodu Gazze, postoje dovoljni načini i mehanizmi , koji mogu obezbijediti pružanje navedene pomoći Gazzi, dostavom preko Egipta ili preko Izraela“.


Medijima u Srbiji jedinica za slobodu govora - oradio.rs\nMedijima u Srbiji jedinica za slobodu govora\nKretanja u medijskom sektoru nalaze se na nivou kakav je bio kada je Milošević pao sa vlasti, zbog čega je indeks održivosti srpskih medija 1,8 na skali od četiri. Sa druge strane negativno su ocenjeni cenzurisanje društvenih mreža, napadi na Peščanik i novinare kao i neadekvatne reakcije vlasti, rekao je organizator istraživanja indeksa održivosti medija Goran Cetinić.\n"Ovo je jako ozbiljna činjenica koja je dovela do toga da je Srbija po indeksu u grupi sa Azerbejdžanom, Rusijom i Belorusijom", rekao je još Cetinić, a prenosi NUNS.\nOn je naveo da je po kriterijumu slobode govora Srbija dobila ocenu 1,94, da je profesionalno novinarstvo ocenjeno sa 1,5, dok su pluraritet izvora i ekonomska samodovoljnost dobili malo iznad 1,5.\n"Negativno je ocenjeno što su prateći akti medijskog seta zakona odloženi, cenzurisanje društvenih mreža, napadi na Peščanik i druge sajtove, pretnje i napadi na novinare i neadekvatne reakcije vlasti, pritisci vlasti da objave gotove informacije", dodao je Cetinić.\nPrema njegovim rečima, medijske institucije podrške ocenjene su sa 2,17, a zamera se da su institucije previše koncentrisane u Beogradu i drugim velikim gradovima.\nDirektor Radio-televizije Vojvodine (RTV) Srđan Mihajlović istakao je da su javni servisi veoma važan fokus kako bi bio obezbeđen pluralizam i dodao da RTV uvek ide ka tome da proizvodi što više vesti, a da sadržaj bude okrenut ka građanima Vojvodine i Srbije.\n"Moramo obezbediti taksu tako da procenat naplate bude visok i ako to budemo imali uz restrukturiranje onda možemo očekivati i da medijski sadržaj bude zanimljiv i u Srbiji i u regionu", naveo je Mihajlović.\nGlavni i odgovorni urednik novinske agencije Fonet Zoran Sekulić ocenio je da je održivost medija u Sbiji oksimoron, jer je održivost neodrživa.\nSekulić, koji je i predsednik Upravnog odbora Asocijacije medije rekao je da nema socijalnog dijaloga na nivou profesije, kao ni reprezentativnog sindikata koji bi zastupao interese novinara.\nOn je ukazao i da je loše što samo sedam odsto stanovništva Srbije kupuje novine, kao i što više ne postoji oditovanje tiraža, već mediji sami treba da ga prijavljuju.\nKina za vreme korona virusa: Nije baš sve kao u medijima\nU srpskim medijima se u poslednje vreme mogu pročitati razne vesti u vezi sa korona virusom. Od toga da je…\nNeki nisu čak ni maštoviti u laganju\nPortal Fake News Tragač (FNT) bavi se dekonstrukcijom medijskog sadržaja i dezinformacijama koje se u našim medijima neretko pojavljuju. U…\nBiraj kako želiš da se informišeš\nŽeliš da budeš informisan sa svih portala sa kojih pratiš vesti na jednom mestu? Imamo aplikaciju za tebe.


Denis Kolundžija | 27. mar 2020.\nTeoretski je moguće da neko to radi iz zabave ili iz lične mržnje ili frustracije, ali je ipak malo verovatno. Otuda mislim da je reč o nekoj vrsti poruke koju šalje neki centar moći, kaže Dragan Janjić, urednik agencije Beta, koji se ponovo našao na udaru fantomske FB stranice – ovaj put COVID 19 Serbia (!) koja ga je označila kao „novinara koji zlonamerno i neistinito izveštava“ i koja nema nijednu objavu koja se direktno tiče pandemije koronavirusa.\nMožda je predizborna kampanja zamrznuta, ali zato kampanje protiv neistomišljenika, čak ni u ovakvim kriznim vremenima, ne miruju.\nŠtaviše, jedna Fejsbuk stranica je bolest koju izaziva koronavirus, protiv koje se bori čitav svet, čak iskoristila za svoj naziv. Međutim, umesto saveta lekara, adresa apoteka u kojima se mogu kupiti zaštitne maske i rukavice, i, ne daj bože, drugih korisnih informacija od značaja za građane u vreme ugroženosti javnog zdravlja, nepoznata osoba (ili osobe) koja stoji iza stranice COVID 19 Serbia odlučila se – za targetiranje novinara.\nPrvi koji se, s imenom i prezimenom, našao na meti onih koji bi, valjda, da pomognu tamo gde virus kojim slučajem omane, jeste glavni i odgovorni urednik agencije Beta Dragan Janjić.\nPretnje COVID 19 Serbia novinarima\n„Svakog dana objavićemo sliku novinara koji zlonamerno i neistinito izveštava građane Srbije. Danas: Dragan Janjić, urednik Bete“, navodi se u postu koji je juče objavljen, a koji, ukoliko neko slučajno ima problem s identitetom prozvanog, prati Janjićeva fotografija.\nU jednom trenutku, administrator stranice je u komentarima ispod posta ostavio skrinšot Janjićevog tvita u kojem Janjić kritikuje reakciju države prema državljanima Srbije koji su se, u trenutku eskalacije pandemije koronavirusa, zadesili kojekude po svetu.\n„Kad treba udariti po ovima što su otišli na skijanje, kažu da se za koronu zna već tri meseca. Kad pitaš zašto nije bilo mera ranije, kažu da se nije znalo dovoljno“, glasio je, izgleda, sporni tvit glavnog i odgovornog urednika Bete.\nUz otvoreno zgražavanje što se naziv bolesti od koje umiru i građani Srbije koristi za kampanju protiv „nepodobnih“, među korisnicima Fejsbuka dosta je onih koji su primetili da u spornoj tvrdnji nema ničeg neistinitog. Naravno, i onih koji osuđuju Janjića.\nInače, FB stranica COVID 19 Serbia kreirana je 12. marta i na njoj su dosad objavljena samo dva posta. Prvi je objavljen 25. marta i, gle, takođe nema veze s aktuelnom zarazom – zašto bi kad se korisnici Fejsbuka, jer nemaju prečih briga, mogu lepo nahuškati na obračun s tzv. drugosrbijancima.\n„Svakoj drugosrbijanskoj protuvi slobodno postavite pitanje: ti si još živ?“, piše u postu koji je, kao i onaj o Draganu Janjiću, sponzorisan, odnosno Fejsbuku je plaćen određeni iznos kako bi objavu mogao da vidi što veći broj korisnika te društvene mreže.\nMeđu onima kojima valja uputiti dotično pitanje nalaze se dobro poznata imena tzv. druge Srbije, kao i predstavnici opozicije, ali i vlasti.\nZahvaljujući plaćenom oglašavanju, na post o Janjiću reagovalo je više od 4.000 korisnika Fejsbuka, od kojih je blizu 800 ostavilo svoj komentar. Do sada je tu stranicu lajkovalo nešto više od 300 korisnika te društvene mreže.\nJanjić: Besmisleno prijavljivati, država ne štiti građane\nJanjiću ovo nije prvi put da je na meti kampanja koje vode FB stranice čiji kreatori uglavnom ostaju nepoznati. Pre ovoga, na njega se, kao i na još neke pojedince, prošle godine ostrvila stranica Srbija naša zemlja.\nNajpre mu je sa te stranice prećeno smrću, a potom je, dva meseca kasnije, osvanuo post da su protiv njega podneli krivičnu prijavu zbog „rušenja ustavnog poretka“ jer je „davao medijsku podršku pokušaju državnog udara i rušenja ustavnog poretka Republike Srbije“ i da je „bio koordinator između Danasa, N1, Vremena i drugih medija kao glavni i odgovorni urednik Bete“.\nJanjić za Cenzolovku kaže da protiv N. N. kreatora FB stranice COVID 19 Serbia nema nameru da podnosi prijavu jer veruje da će se sve završiti kao i u slučaju prijava koje je ranije podneo, kada je, kako navodi, policija obavila svoj deo posla, ali tužilaštvo nije moglo da nađe osnov za pokretanje postupka.\n„Verujem da je i sada priča pokrenuta iz ’iste kuhinje’, ali nemam nameru da ponovo podnosim prijavu jer verujem da bi se sve završilo kao i prethodni slučaj“, naveo je Janjić.\n„Sa žaljenjem moram da konstatujem da organi javne vlasti i društvo u celini nemaju kapacitete, a možda ni instrumente, da spreče ovakav način maltretiranja ljudi. Država bi trebalo da bude u stanju da štiti svoje građane, a pravo da ne budete izlagani sistematskom progonu je jedno od prava koja je nužno osigurati“, dodaje glavni i odgovorni urednik agencije Beta.\nOn veruje da je teoretski veoma malo moguće da je objavu kreirao neko iz zabave, lične mržnje ili frustracije, već da iza svega stoji neki centar moći.\n„Budući da je ovde reč o eksplicitnom napadu na novinara, uz pominjanje medija u kojem radi, jasno je da se cela priča može tumačiti i kao pokušaj ’disciplinovanja’ urednika i pritisak na medije. Teoretski je moguće da neko to radi iz zabave ili iz lične mržnje ili frustracije, ali je ipak malo verovatno. Otuda mislim da je reč o nekoj vrsti poruke koju šalje neki centar moći, što celu stvar čini potencijalno opasnijom po javni interes“, smatra Dragan Janjić.\nUrednici medija o radu tokom vanrednog stanja\nOgroman blok provladinih medija blokira komunikaciju u interesu javnosti\nCovid 19 Serbia Dragan Janjić Fejsbuk Koronavirus Napadi na novinare\n← Uhapšeni novinari KTV pušteni posle medijskog pritiska\nNema Milanovčana u čačanskoj bolnici, lažna vest PRVE TV izazvala pometnju u gradu →


U Zenici proglašena uzbuna zbog prevelike zagađenosti vazduha (VIDEO) : Nadlanu.com\nU Zenici proglašena uzbuna zbog prevelike zagađenosti vazduha (VIDEO)\nObjavljeno 17. dec 2013. / 18:23:03\nOperativni štab za primenu plana interventnih mera opštine Zenica proglasio je u popodnevnim časovima uzbunu, zbog prevelike zagađenosti vazduha.\n"U slučaju da ne postoji tehnološka mogućnost obustave proizvodnje, privredni subjekti su dužni da privremeno smanje proizvodnju i da izvrše zamenu gorivom koje stvara manju emisiju sumpornog dioksida. Kotlovnice na čvrsta goriva trebaju smanjiti rad i izvršiti zamenu čvrstog goriva", navodi se u saopštenju.\nApeluje se da stanovništvo Zenice, koje za loženje koristi ugalj, zameni ugalj sa drvima, te da smanji njegovu potrošnju. Prema rečima predsednika Ekoforuma Zenica Samira Lemeša, uzbuna će biti na snazi do poboljšanja kvaliteta vazduha.\n"Uzbune je propisana pravilnikom o planu interventnih mera u slučajevima prekomerne zagađenosti vazduha na području Zeničko-dobojskog kantona, i u njemu su navedeni i kriterijumi kada se proglašava uzbuna, te koje se mere preduzimaju. Sigurno je da će uzbuna biti aktivna do poboljšanja vremenskih uslova, te normalizovanih merenja na sve tri merne stanice", rekao je Lemeš.\nIzvor: Blic/ foto: AP, Jutjub


M. D.\t 26. novembra 2016. 21:00\nNakon pisanja o predlogu ministra prosvete da se uz dva časa fizičkog vaspitanja, predmet izabrani sport transformiše u sportske aktivnosti koje bi se realizovale preostala tri dana od po 30 minuta, oštro je reagovao Srpski savez profesora fizičkog vaspitanja i sporta (SSPFVS) sa jasnom porukom: ne damo informatici treći čas fizičkog.\nNastavnici u pismu našem listu podsećaju da su se ovim povodom već obratili premijeru, ministru prosvete, predsedniku Nacionalnog prosvetnog saveta i predsedniku skupštinskog Odbora za obrazovanje, kao i pokrajinskom sekretaru, u kojem su istakli da saglasnost za takav predlog nikada nije dalo ni jedno stručno udruženje.\n„Mišljenja smo da je neodgovorno organizovati vežbanje za vreme trajanja velikog odmora, između časova (kada deca treba da se odmore, jedu i sl.). Međusmene su uglavnom rezervisane za nastavu verskog i građanskog vaspitanja, druge izborne predmete i školska takmičenja. Pitanje je gde će se deca pripremiti za taj takozvani čas, gde će se presvući, umiti, oprati ruke… Predloženi model tri puta 30 minuta ne doprinosi razvoju učenika”, ističu profesori.\nOni podsećaju ministra i da se vežbanje u vidu rekreativnih pauza, koje je u programe uvedeno osamdesetih godina prošlog veka, pokazalo u praksi kao neizvodljivo.\n„Evropska komisija za obrazovanje je formirala sa Evropskom asocijacijom profesora fizičkog vaspitanja u Budimpešti juna ove godine komisiju za povećanje broja časova fizičkog vaspitanja u Evropi. Primera radi, pet časova fizičkog vaspitanja uvedeno je u Mađarskoj i Sloveniji, a u Ruskoj Federaciji je vraćen broj časova fizičkog na tri sa dva nedeljno”, navodi se u pismu koje je potpisao predsednik SSPFVS, prof. dr Dragoljub Višnjić.\nNastavnici kažu da podržavaju inicijativu za izmenu nastavnog plana i programa fizičkog vaspitanja, koju je mr Goran Petrović podneo Ministarstvu prosvete, u ime Udruženja pedagoga fizičke kulture Beograda, koje je članica SSPFVS. Tu se predlaže objedinjavanje časova dva predmeta – izabrani sport i fizičko vaspitanje u jedan predmet sa tri časa nedeljno i uvođenje obavezne sportske sekcije u još dva dana tokom nedelje, kako bi učenici imali svakodnevne fizičke aktivnosti.\nKada je reč o informatici, profesori fizičkog smatraju da ovaj predmet treba da ima svoje mesto u našem vaspitno-obrazovnom sistemu, ali ne na način da se izabrani sport ukine, kako bi se taj čas ustupio drugom predmetu. Oni predlažu sledeći model – da učenici, osim na predmetu tehničko-informatičko obrazovanje, imaju dodatne časove informatike tri puta po pola sata nedeljno.\n„Oduzimanje jednog časa fizičkog vaspitanja direktan je atak na sposobnosti i zdravlje naše dece i omladine. Propušteno u informatici se može naučiti, a propušteno u dečjem fizičkom razvoju se nikada ne može nadoknaditi”, poručuju profesori fizičkog vaspitanja.\nNastavnici na kraju podsećaju i da rasprava na temu povećanja fonda časova fizičkog vaspitanja traje u Nacionalnom prosvetnom savetu još od 2011. godine i da je usvojen set mera (od prvog razreda do fakulteta), koje bi trebalo preduzeti u cilju poboljšanja zdravlja i psihofizičkih sposobnosti dece i omladine.